Ўзбекистон Касаба Уюшмалари Федерациясининг Портали\nКорпоратив почта Электрон хужжат айланмаси Форум\nЮрт тараққиёти йўлида бирлашайлик!\nМанзил: 100165, Тошкент ш., Бухоро куч., 24 Регламент\nЎзбекистон касаба уюшмалари Федерациясининг тарихи\nЎзбекистон касаба уюшмалари Федерацияси рамзлари\nФедерация Кенгаши аппарати\nҚонунлар ва қарорлар\nХалқаро меҳнат стандартлари\nНизомлар ва тавсиялар\nКасаба уюшмаси ташкилоти қандай тузилади?\nКасаба уюшмасига қандай аъзо бўлиш мумкин?\nЖамоа шартномалари макетлари\nКасаба уюшмаси тузилмаган ташкилотлар учун Жамоа шартномасини онлайн экспертизадан ўтказиш\nМеҳнат жамоаларида маданий-маърифий ва спорт ишларини ташкил этиш\nБолалар оромгоҳига йўлланма олиш тартиби\nСанаторий ва дам олиш уйларига йўлланмалар олиш тартиби\nИжтимоий-иқтисодий манфаатлар ҳимояси\nМаданий-маърифий ва спорт ишлари\nКасаба уюшма ўқуви\nБош сахифа > Касаба уюшмаси ёрдам берди\nЎзбекистон Республикасининг «Касаба уюшмалари тўғрисида»ги Қонуни\nКасаба уюшмалари акциялари\nХотин қизлар кенгаши\nБолалар меҳнати масаласи бўйича Мувофиқлаштирувчи кенгаши\nЎзбекистон Республикаси Меҳнат кодекси 21.12.1995 йилда қабул қилинган ва 01.04.1996 йилдан амалга киритилган. 2 қисми, 16-боб ва 294-моддадан иборат. Ўзбекистон Республикасида мажбурий меҳнат, яъни бирон-бир жазони қўллаш билан таҳдид қилиш орқали (шу жумладан меҳнат интизомини сақлаш воситаси тариқасида) иш бажаришга мажбурлаш тақиқланади. Ҳар бир шахснинг меҳнат ҳуқуқларини ҳимоя қилиш кафолатланади, бу ҳимоя меҳнат тўғрисидаги қонун ҳужжатларига риоя қилинишини текширувчи ва назорат қилувчи органлар, шунингдек меҳнат низоларини кўрувчи органлар томонидан амалга оширилади. Ўзбекистон Республикаси Меҳнат ва аҳолини ижтимоий муҳофаза қилиш вазирлиги ва унинг жойлардаги ҳудудий бўлинмалари ҳамда касаба уюшмалари меҳнат тўғрисидаги қонун ҳужжатларига ва меҳнатни муҳофаза қилиш қоидаларига риоя этилишини текшириш ва назорат қилишни амалга оширади. Меҳнат тўғрисидаги қонун ҳужжатлари иш берувчи билан тузилган меҳнат шартномаси бўйича Ўзбекистон Республикаси ҳудудида ишлаётган чет эл фуқаролари ҳамда фуқаролиги бўлмаган шахсларга ҳам татбиқ этилади. Ишга қабул қилишга ўн олти ёшдан йўл қўйилади. Ўзбекистон Республикасида меҳнатга ҳақ тўлашнинг энг кам миқдори ягона тариф сеткасининг биринчи разрядидан оз бўлиши мумкин эмас. Жамоа шартномаси - корхонада иш берувчи билан ходимлар ўртасидаги меҳнатга оид, ижтимоий-иқтисодий ва касбга оид муносабатларни тартибга солувчи норматив ҳужжатдир. Ҳар ким иш берувчига тўғридан-тўғри мурожаат қилиш йўли билан ёки меҳнат органларининг бепул воситачилиги орқали иш жойини эркин танлаш ҳуқуқига эгадир. Ишдан маҳрум бўлган, биринчи марта иш қидираётган, шунингдек узоқ (бир йилдан ортиқ) танаффусдан кейин меҳнат фаолиятини қайта бошлашни истаган ва ишсиз деб эътироф этилган шахсларга ишсизлик нафақаси тўлаш, қарамоғидагиларни ҳисобга олган ҳолда моддий ёрдам бериш, касб ўрганиш, малака ошириш ёки қайта тайёрлаш даврида стипендия тўланиши ҳамда шу даврни меҳнат стажига қўшиш ҳамда ҳақ тўланадиган жамоат ишларида қатнашиш имконияти таъминланади. Ишсизлик нафақаси кўпи билан ишдан ва иш ҳақидан (меҳнат даромадидан) маҳрум бўлган ёки узоқ (бир йилдан ортиқ) танаффусдан кейин меҳнат фаолиятини қайта бошлашга ҳаракат қилаётган шахсга ўн икки ойлик давр мобайнида йигирма олти календарь ҳафта, илгари ишламаган ва биринчи марта иш қидираётган шахсга эса ўн уч календарь ҳафта мобайнида тўланади. Давлат ногиронлар ва пенсия ёшига яқинлашиб қолган шахсларнинг ишга жойлашишларида қўшимча кафолатларни таъминлайди. Судьялик лавозимига сайланганлиги ёки тайинланганлиги туфайли ишдан озод қилинган ходимларга уларнинг ваколатлари тугаганидан кейин судьялик лавозимига сайланишига ёки тайинланишига қадар эгаллаб турган аввалги иши (лавозими) берилади, бундай иш (лавозим) мавжуд бўлмаганда эса, аввалгисига тенг бошқа иш (лавозим) берилади Ходим ва иш берувчи меҳнат шартномасининг тарафлари бўлиб ҳисобланадилар. Агар меҳнат шартномасида унинг амал қилиш муддати кўрсатилмаган бўлса, меҳнат шартномаси номуайян муддатга тузилган деб ҳисобланади. Меҳнат шартномаси ёзма шаклда тузилиши шарт. Ишга қабул қилишни ғайриқонуний равишда рад этишга йўл қўйилмайди. Меҳнат дафтарчаси ходимнинг меҳнат стажини тасдиқловчи асосий ҳужжатдир. Ишга қабул қилиш иш берувчининг буйруғи билан расмийлаштирилади. Буйруқ чиқариш учун ходим билан тузилган меҳнат шартномаси асос бўлади. Ҳомиладор аёллар, уч ёшга тўлмаган боласи бор аёллар, корхона учун белгиланган минимал иш жойлари ҳисобидан ишга юборилган шахслар, ўрта махсус, касб-ҳунар таълими муассасаларининг ҳамда олий ўқув юртларининг тегишли таълим муассасасини тамомлаган кундан эътиборан уч йил ичида биринчи бор ишга кираётган битирувчилари ишга қабул қилинганда, шунингдек ходимлар билан олти ойгача муддатга меҳнат шартномаси тузилиб, ишга қабул қилинганда дастлабки синов белгиланмайди. Дастлабки синов муддати уч ойдан ошиб кетиши мумкин эмас. Ходимларга ўн беш иш кунидан кам бўлмаган муддат билан йиллик асосий таътил берилади. Тарафларнинг келишувига кўра меҳнат шартномасининг барча турлари исталган вақтда бекор қилиниши мумкин. Корхона мулкдори алмашганда, худди шунингдек корхона қайта ташкил этилганда (қўшиб юборилган, бирлаштирилган, бўлиб юборилган, қайта тузилган, ажратилганда) меҳнат муносабатлари ходимнинг розилиги билан давом этаверади. Корхонанинг бир орган бўйсунувидан бошқа орган бўйсунувига ўтказилиши меҳнат шартномасининг амал қилишини тўхтатмайди. Ходим номуайян муддатга тузилган меҳнат шартномасини ҳам, муддати тугагунга қадар муддатли меҳнат шартномасини ҳам, икки ҳафта олдин иш берувчини ёзма равишда огоҳлантириб, бекор қилишга ҳақлидир. Ходим билан иш берувчи ўртасидаги келишувга биноан меҳнат шартномаси икки ҳафталик огоҳлантириш муддати тугамасдан олдин ҳам бекор қилиниши мумкин. Ходим ўз хоҳишига кўра меҳнат шартномасини бекор қилиш ҳақида берган аризасини икки ҳафталик огоҳлантириш муддати давомида қайтариб олишга ҳақлидир. Агар икки ҳафталик огоҳлантириш муддати тугагандан кейин ходим билан меҳнат шартномаси бекор қилинмаган ва меҳнат муносабатлари давом этаётган бўлса, ходимнинг ташаббуси билан меҳнат шартномасини бекор қилиш ҳақидаги ариза ўз кучини йўқотади, бундай ҳолда меҳнат шартномасини шу аризага мувофиқ бекор қилишга эса йўл қўйилмайди. Номуайян муддатга тузилган меҳнат шартномасини ҳам, муддати тугагунга қадар муддатли меҳнат шартномасини ҳам иш берувчининг ташаббуси билан бекор қилиш асосли бўлиши шарт. Технологиядаги, ишлаб чиқариш ва меҳнатни ташкил этишдаги ўзгаришлар, ходимлар сони (штати) ёки иш хусусиятининг ўзгаришига олиб келган ишлар ҳажмининг қисқарганлиги ёхуд корхонанинг тугатилганлиги муносабати билан меҳнат шартномаси иш берувчининг ташаббуси билан бекор қилиниши мумкин. Ходимнинг малакаси етарли бўлмаганлиги ёки соғлиғи ҳолатига кўра бажараётган ишига нолойиқ бўлиб қолиши муносабати билан меҳнат шартномаси иш берувчининг ташаббуси билан бекор қилиниши мумкин. Аввал меҳнат вазифаларини бузганлиги учун ходим интизомий ёки моддий жавобгарликка тортилган ёхуд унга нисбатан меҳнат тўғрисидаги қонунлар ва бошқа норматив ҳужжатларда назарда тутилган таъсир чоралари қўлланилган кундан эътиборан бир йил мобайнида ходим томонидан такроран интизомга хилоф ножўя ҳаракат содир қилиниши меҳнат вазифаларини мунтазам равишда бузиш ҳисобланади. Ходимнинг ўз меҳнат вазифаларини бир марта қўпол равишда бузганлиги муносабати билан меҳнат шартномаси иш берувчининг ташаббуси билан бекор қилиниши мумкин. Ходимнинг ўз меҳнат вазифаларини бузиши қўпол тусга эгалиги ёки эга эмаслиги ҳар бир муайян ҳолда содир қилинган ножўя ҳаракатнинг оғир-енгиллигига ҳамда бундай бузиш туфайли келиб чиққан ёки келиб чиқиши мумкин бўлган оқибатларга қараб ҳал этилади. Ўриндошлик асосида ишламайдиган бошқа ходимнинг ишга қабул қилиниши муносабати билан, шунингдек меҳнат шартларига кўра ўриндошлик иши чекланиши сабабли ўриндошлар билан меҳнат шартномаси иш берувчининг ташаббуси билан бекор қилиниши мумкин. Корхона раҳбари, унинг ўринбосарлари, бош бухгалтер билан, корхонада бош бухгалтер лавозими бўлмаган тақдирда эса, бош бухгалтер вазифасини амалга оширувчи ходим билан тузилган меҳнат шартномаси мулкдорнинг алмашиши сабабли меҳнат шартномаси иш берувчининг ташаббуси билан бекор қилиниши мумкин. Ходимнинг пенсия ёшига тўлганлиги, қонун ҳужжатларига мувофиқ ёшга доир давлат пенсиясини олиш ҳуқуқи мавжуд бўлганда меҳнат шартномаси иш берувчининг ташаббуси билан бекор қилиниши мумкин. Ходим вақтинча меҳнатга қобилиятсизлик даврида ва меҳнат тўғрисидаги қонунлар ва бошқа норматив ҳужжатларда назарда тутилган таътилларда бўлган даврида меҳнат шартномасини иш берувчининг ташаббуси билан бекор қилишга йўл қўйилмайди, корхона бутунлай тугатилган ҳоллар бундан мустасно. Башарти жамоа келишуви ёки жамоа шартномасида меҳнат шартномасини иш берувчининг ташаббуси билан бекор қилиш учун касаба уюшмаси қўмитаси ёки ходимлар бошқа вакиллик органининг олдиндан розилигини олиш назарда тутилган бўлса, шартномани бундай розиликни олмай туриб бекор қилишга йўл қўйилмайди. Қуйидаги ҳолларда меҳнат шартномаси иш берувчининг ташаббуси билан бекор қилинган тақдирда касаба уюшмаси қўмитаси ёки ходимлар бошқа вакиллик органининг розилигини олиш талаб этилмайди: корхона тугатилиши муносабати билан; корхона раҳбари билан тузилган шартномани Меҳнат кодекси 100-моддасининг иккинчи қисмида назарда тутилган асослардан бирига кўра; МК 100-моддаси иккинчи қисмининг 6-бандига кўра. Касаба уюшмаси қўмитаси ёки ходимларнинг бошқа вакиллик органи ходим билан меҳнат шартномасини бекор қилишга розилик бериш масаласи бўйича қабул қилган қарори ҳақида иш берувчига ёзма равишда хабар бериши керак, бундай хабар меҳнат шартномасини бекор қилиш ҳуқуқига эга бўлган мансабдор шахснинг ёзма тақдимномаси олинган кундан бошлаб ўн кунлик муддат ичида маълум қилинади. Иш берувчи касаба уюшмаси қўмитаси ёки ходимлар бошқа вакиллик органининг ходим билан меҳнат шартномасини бекор қилишга розилик бериш тўғрисидаги қарори қабул қилинган кундан бошлаб бир ойдан кечиктирмай, меҳнат шартномасини бекор қилишга ҳақлидир. Меҳнат интизомини бузганлик учун меҳнат шартномасини иш берувчи томонидан бекор қилишга интизомий жазоларни қўлланиш учун белгиланган муддатлар (МК 182-модда) ўтиб кетгандан кейин йўл қўйилмайди. Ходимнинг пенсия ёшига тўлганлиги муносабати билан, қонун ҳужжатларига мувофиқ ёшга доир давлат пенсиясини олиш ҳуқуқи мавжуд бўлган тақдирда меҳнат шартномаси бекор қилинганда иш берувчи ходимни камида икки ой олдин огоҳлантириши керак. Меҳнат шартномаси технологиядаги, ишлаб чиқариш ва меҳнатни ташкил этишдаги ўзгаришлар, ходимлар сони (штати) ёки иш хусусиятининг ўзгаришига олиб келган ишлар ҳажмининг қисқарганлиги ёхуд корхонанинг тугатилганлиги муносабати билан меҳнат шартномаси бекор қилинганда иш берувчи ходимни камида икки ой олдин огоҳлантириши керак. Меҳнат шартномаси ходимнинг малакаси етарли бўлмаганлиги ёки соғлиғи ҳолатига кўра бажараётган ишига нолойиқ бўлиб қолиши муносабати билан бекор қилинганда иш берувчи ходимни камида икки ҳафта олдин огоҳлантириши керак. Ходим билан иш берувчи ўртасидаги келишувга биноан Агар тиббий хулосага кўра мазкур ишни бажариш ходимнинг соғлиғига тўғри келмаса, меҳнат шартномаси ходимнинг соғлиғи ҳолатига кўра бажараётган ишига нолойиқ бўлиб қолиши муносабати билан бекор қилинганда ходимга икки ҳафталик иш ҳақи миқдорида компенсация тўланади. Меҳнат шартномаси ходим айбли хатти-ҳаракатлар содир этганлиги муносабати билан бекор қилинган ҳолларда, иш берувчи ходимни меҳнатга оид муносабатларнинг бекор қилиниши тўғрисида камида уч кун олдин хабардор қилади ёки унга шунга мутаносиб компенсация тўлайди. Огоҳлантириш муддати давомида, меҳнатга оид муносабатлар ходимнинг айбли хатти-ҳаракатлар содир этганлиги муносабати билан бекор қилиш тўғрисидаги огоҳлантиришни истисно этганда, ходимга бошқа иш қидириш учун ҳафтада камида бир кун шу вақт учун иш ҳақи сақланган ҳолда ишга чиқмаслик ҳуқуқи берилади. Иш берувчи ходимларни оммавий равишда ишдан озод этиш эҳтимоли тўғрисида ўз вақтида, лекин камида икки ой олдин тегишли касаба уюшмаси органига ахборот тақдим этади ва ишдан озод этиш оқибатларини енгиллаштиришга қаратилган маслаҳатли ишларни амалга оширади. Технологиядаги, ишлаб чиқариш ва меҳнатни ташкил этишдаги ўзгаришлар, ходимлар сони (штати) ёки иш хусусиятининг ўзгаришига олиб келган ишлар ҳажмининг қисқариши муносабати билан меҳнат шартномаси бекор қилинганда ишда қолдириш учун имтиёзли ҳуқуқ малакаси ва меҳнат унумдорлиги юқорироқ бўлган ходимларга берилади. Муддатли меҳнат шартномасида уни муддатидан олдин бекор қилганлик учун тарафларнинг неустойка тўлаши ҳақидаги ўзаро мажбуриятлари назарда тутилиши мумкин. Агар муддатли меҳнат шартномасида неустойканинг миқдори белгилаб қўйилмаган бўлса, тарафлар уни тўлашдан озод этиладилар. Агар муддатли меҳнат шартномаси МКнинг 99-моддаси бешинчи қисмида назарда тутилган ҳолларда ходим ташаббуси билан бекор қилинган бўлса, у неустойка тўлашдан озод этилади. Тарафлардан бири неустойка тўлашдан бош тортса, уни ундириш суд тартибида амалга оширилади. Муддатли меҳнат шартномаси муддати тугаши билан бекор қилинади. Агар муддатли меҳнат шартномаси муддати тугагандан кейин ҳам меҳнатга оид муносабатлар давом этаверса ва тарафлардан бирортаси бир ҳафта давомида унинг бекор қилинишини талаб қилмаган бўлса, шартнома номуайян муддатга узайтирилган деб ҳисобланади. Иш жойи (лавозими) сақланиши лозим бўлган ходимнинг ишда бўлмаган вақтига мўлжаллаб тузилган меҳнат шартномаси шу ходим ишга қайтган кундан эътиборан бекор қилинади. Ходим ҳарбий ёки муқобил хизматга чақирилган тақдирда меҳнат шартномаси тарафлар ихтиёрига боғлиқ бўлмаган ҳолатлар бўйича бекор қилиниши мумкин. Шу ишни илгари бажариб келган ходим ишга тикланган тақдирда меҳнат шартномаси тарафлар ихтиёрига боғлиқ бўлмаган ҳолатлар бўйича бекор қилиниши мумкин. Ходимнинг вафоти муносабати билан меҳнат шартномаси тарафлар ихтиёрига боғлиқ бўлмаган ҳолатлар бўйича бекор қилиниши мумкин. Меҳнат шартномасини бекор қилиш ишга қабул қилиш ҳуқуқига эга бўлган шахслар томонидан амалга оширилади ва буйруқ билан расмийлаштирилади. Охирги иш куни меҳнат шартномаси бекор қилинган кун деб ҳисобланади. Меҳнат шартномаси бекор қилинган куни иш берувчи ходимга унинг меҳнат дафтарчасини ва меҳнат шартномасининг бекор қилиниши ҳақидаги буйруқнинг нусхасини бериши шарт. Ишдан бўшатиш нафақасининг миқдори ўртача ойлик иш ҳақидан кам бўлиши мумкин эмас. Меҳнат шартномаси ғайриқонуний равишда бекор қилинган ёки ходим ғайриқонуний равишда бошқа ишга ўтказилган ҳолларда, у иш берувчининг ўзи, суд ёки бошқа ваколатли орган томонидан аввалги ишига тикланиши лозим. Низони кўриш вақтида иш берувчига меҳнат шартномасини бекор қилиш ёки ходимни бошқа ишга ўтказишнинг асослилигини исботлаб бериш масъулияти юклатилади. Ишга тикланганда иш берувчига ходимга етказилган зарарни қоплаш мажбурияти юклатилади. Ходимнинг илтимосига кўра суд ишга тиклаш ўрнига унинг фойдасига камида уч ойлик иш ҳақи миқдорида қўшимча ҳақ ундириб бериши мумкин. Алкоголли ичимликдан, гиёҳвандлик ёки токсик модда таъсиридан мастлик ҳолатида ишга келган ходим шу куни (сменада) ишга қўйилмайди. Ходим мажбурий тиббий кўрикдан ўтишдан бўйин товлаган ёки ўтказилган текширишлар натижалари бўйича тиббий комиссия тавсияларини бажармаган тақдирда, иш берувчи уни ишга қўймасликка ҳақлидир. Ходим ишдан четлаштирилган даврда унга иш ҳақи ҳисобланмайди. Ходим иш тартиби ёки графигига ёхуд меҳнат шартномаси шартларига мувофиқ ўз меҳнат вазифаларини бажариши лозим бўлган вақт иш вақти ҳисобланади. Ходим учун иш вақтининг нормал муддати ҳафтасига қирқ соатдан ортиқ бўлиши мумкин эмас. Олти кунлик иш ҳафтасида ҳар кунги ишнинг муддати етти соатдан, беш кунлик иш ҳафтасида эса саккиз соатдан ортиб кетмаслиги лозим. Иш вақтининг ҳафтасига ўттиз олти соатдан ошмайдиган қисқартирилган муддати меҳнат жараёнида соғлиғига физикавий, кимёвий, биологик ва ишлаб чиқаришнинг бошқа зарарли омиллари таъсир этадиган ходимлар учун белгиланади. Меҳнат шароити ўта зарарли ва ўта оғир ишларда банд бўлган ходимлар учун иш вақтининг муддати чегараси Ўзбекистон Республикаси Ҳукумати томонидан белгиланади. Юқори даражадаги ҳис-ҳаяжон, ақлий зўриқиш, асаб танглиги билан боғлиқ, яъни алоҳида тусга эга бўлган ишлардаги айрим тоифадаги ходимлар учун иш вақтининг муддати ҳафтасига ўттиз олти соатдан ошмайдиган қилиб белгиланади. Ходим билан иш берувчи ўртасидаги келишувга биноан ишга қабул қилиш чоғида ҳам, кейинчалик ҳам тўлиқсиз иш куни ёки тўлиқсиз иш ҳафтаси белгилаб қўйилиши мумкин. Ходимни сурункасига икки смена давомида ишга жалб этиш тақиқланади. Байрам (ишланмайдиган) кунлари арафасида кундалик иш (смена) муддати барча ходимлар учун камида бир соатга қисқартирилади. Соат 22-00 дан то соат 6-00 гача бўлган вақт тунги вақт деб ҳисобланади. Ходим учун белгиланган кундалик иш (смена) муддатидан ташқари ишлаш иш вақтидан ташқари иш деб ҳисобланади. Иш вақтидан ташқари ишлар ходимнинг розилиги билан қўлланиши мумкин. Иш сменасининг муддати ўн икки соатдан иборат бўлганда, шунингдек меҳнат шароити ўта оғир ва ўта зарарли ишларда иш вақтидан ташқари ишларга йўл қўйилмайди. Иш вақтидан ташқари ишнинг муддати ҳар бир ходим учун сурункасига икки кун давомида тўрт соатдан (меҳнат шароити оғир ва зарарли ишларда — бир кунда икки соатдан) ва йилига бир юз йигирма соатдан ортиқ бўлмаслиги лозим. Дам олиш вақти — ходим меҳнат вазифаларини бажаришдан ҳоли бўлган ва бундан у ўз ихтиёрига кўра фойдаланиши мумкин бўлган вақтдир. Ходимга иш куни (смена) давомида дам олиш ва овқатланиш учун танаффус берилиши керак, бу танаффус иш вақтига киритилмайди. Ишнинг тугаши билан кейинги куни (сменада) иш бошланиши ўртасидаги кундалик дам олиш вақтининг муддати ўн икки соатдан кам бўлиши мумкин эмас. Барча ходимларга дам олиш кунлари (ҳар ҳафталик узлуксиз дам олиш) берилади. Беш кунлик иш ҳафтасида ходимларга ҳафтада икки дам олиш куни, олти кунлик иш ҳафтасида эса, бир дам олиш куни берилади. Дам олиш кунларида ишлатиш тақиқланади. Барча ходимларга, шу жумладан ўриндошлик асосида ишлаётган ходимларга, дам олиш ва иш қобилиятини тиклаш учун иш жойи (лавозими) ва ўртача иш ҳақи сақланган ҳолда йиллик меҳнат таътиллари берилади. Ходимларга ўн беш иш кунидан кам бўлмаган муддат билан йиллик асосий таътил берилади. Тармоқ келишувлари, жамоа шартномаларида табиий-иқлим шароитлари оғир ва ноқулай бошқа жойларда ҳам ходимларга йиллик қўшимча таътил бериш назарда тутилиши мумкин. Таътилларнинг муддати олти кунлик иш ҳафтаси юзасидан календарь бўйича иш кунлари билан ҳисоблаб чиқарилади. Барча ҳолларда қонун ҳужжатлари билан белгиланган таътилларни жамлашда уларнинг умумий муддати қирқ саккиз иш кунидан ошиб кетиши мумкин эмас. Таътиллар муддатини ишланган вақтга мутаносиб равишда ҳисоблаб чиқаришда уларнинг муддати ҳар бир тўлиқ таътил миқдорини ўн иккига бўлиб, сўнг тўлиқ ишланган ойлар сонига кўпайтириш йўли билан аниқланади. Йиллик асосий таътил биринчи иш йили учун олти ой ишлангандан кейин берилади. Йиллик асосий таътил иккинчи ва ундан кейинги иш йиллари учун таътиллар жадвалига мувофиқ иш йилининг исталган вақтида берилади.\nАгар муддатли меҳнат шартномасида неустойканинг миқдори белгилаб қўйилмаган бўлса, тарафлар уни тўлашдан озод этиладилар.\nСовет Федерации профсоюзов Узбекистана\n7 фойдаланувчи сайтда\nКасаба уюшмаси ёрдам берди\n“Статья” билан бўшатиш\n10.07.2019. Фуқаро Ш.Мансурова “Олмалиқ КМК” АЖ ходимлари касаба уюшмаси Кенгашига қарашли даволаш – профилакторийда бош шифокор лавозимида ишлаб келган. Лекин, “Олмалиқ КМК” АЖ ходимлари касаба ...\nХодим ишга тикланди\n19.06.2019. Фуқаро Р.Жўраева узоқ йиллик иш стажига эга шифокорлардан бўлиб кўп йиллардан буён Ширин шаҳар тиббиёт бирлашмасида ишлаб келган. Шунга қарамасдан, тиббиёт бирлашмаси рахбари унга ...\nМасала ижобий ечим топди\n21.05.2019. 2019 йил 28 март куни Жиззах вилоят касаба уюшмалари ташкилотлари бирлашмаси Кенгашига Арнасой тумани, Янгибўстон қишлоқ фуқаролар йиғини А.Навоий кўчаси 3/2-уйда яшовчи фуқаро ...\nКасаба уюшмаси кўмагида ходим ўз ишига тикланди\n17.05.2019. Фуқаро Ў.Т. 1989 йилдан буён 20 йил давомида Тошкент вилояти Охангарон тумани тиббиёт бирлашмасида ишлаб келган ва бугунги кунда иш берувчиси гайриқонуний тарзда мазкур ходимни нафақа ...\nСоғлиғига етказилган зарар тўловлари суд томонидан ундириб берилди\n26.04.2019. 1942-йилда Бухоро вилоятининг Ғиждувон туманида туғилган ва меҳнат фаолиятини 28.03.1960-йилда 206-сон МСУ(ҳозирги “206-сон ХКМК” МЧЖ)да сувоқчилик вазифасидан бошлаб, мастер лавозимигача ...\nЖабрланувчига нафақат моддий балки, маънавий зарар ҳам ундириб берилди\n26.03.2019. 2019 йил 4 январ куни Ўзбекистон Республикаси Президентининг Жиззах вилоятидаги Халқ қабулхонасига Шароф Рашидов тумани, Сўлоқли маҳалласи Тошкент кўчаси 96-уйда яшовчи фуқаро Маматқулов ...\nПедагогларнинг тўҳтатилган меҳнат ҳақлари тўлаб берилди\n20.03.2019. Ўзбекистон таълим, фан ва маданият ходимлари касаба уюшмаси Республика кенгашига 2019 йил 19 март куни Бўз тумани халқ таълими муассасалари ходимларига март ойи учун аванс (бўнак) пуллари ...\nМуаммо бартараф этилди\n18.03.2019. Қашқадарё вилояти, Муборак тумани, “Қорақум” қишлоғида яшовчи 2-гуруҳ ногиронлигига эга фуқаро, собиқ Муборак “Нефтгазтаъмир” АЖ электрпайвандчиси Тожиев Низомиддин Нормуродович ...\nЎзбекистон касаба уюшмалари ишонч телефонлари\n(0 371) 200 10 92\nМажбурий мехнат холатлари аниқланганда "1092" ишонч телефонига ёки телеграмм оркали "@kasaba_ bot"га мурожаат килинг\nАъзо ташкилотлар сайтлари\nТалаб ва таклифларингиз\nЯнги касаба уюшмаси ташкилоти тузилди\n2018 йилнинг октябрь ойида Қашқадарё вилояти бўйича 460 та корхона, ташкилотдан 1 минг 446 нафар ишчи ходимлар касаба уюшмасига жалб қилинди.\nОктябрь ойида Республикамизда фаолият юритаётган 5 та хорижий инвестиция иштирокидаги қўшма корхонада касаба уюшмаси ташкилоти тузилиб, уларда меҳнат қилаётган ходимлар жамоа шартномавий муносабатлар билан қамраб олинди.\nНавоий вилоятида Транс сервис Зарафшан масъулияти чекланган жамиятида касаба уюшмаси ташкиолоти тузилиб, 250 нафар аъзоликка қабул қилинди.\nТошкент шаҳрида "Fresh Style" Ўзбекистон-Чехия қўшма корхонаси тузилиб, 500 нафар ходимлар аъзоликка қабул қилинди.\nТошкент шаҳрида “EUROASIA INSURANCE” суғурта компанияси Ўзбекистон-Швейцария қўшма корхонасида касаба уюшмаси тузилди.\nХоразм вилоятидаги “Ўз-Сэмюнг Ко” Ўзбекистон-Корея қўшма корхонаси касаба уюшмаси ташкилоти тузилди.\nЎзбекистон Республикаси Президентининг Виртуал қабулхонаси Ўзбекистон Республикаси Президентининг Матбуот хизмати Ўзбекистон Республикасининг Ҳукумат портали Ўзбекистон Республикаси Олий Мажлиси Қонунчилик палатаси Ўзбекистон Республикаси Олий Мажлисининг Сенати Ягона интерактив давлат хизматлари портали\nСанатор курортлар бошқармаси\nДиққат! Агар сиз сайтда хатоликларни аниқласангиз, уларни белгилаб Ctrl+Enter тугмаларини босинг.\n© 2015 Ўзбекистон Касаба Уюшмалари Федерациясининг Портали\nСайтдан олинган маълумотлардан фойдаланганда Ўзбекистон Касаба Уюшмалари Федерациясининг расмий сайти http://kasaba.uz кўрсатиб ўтилиши шарт.\nМанзил: 100165, Тошкент ш., Бухоро куч., 24 Тел.:(+99871) 252-21-18 E-mail: info@sfp.uz


Покистон ҳарбий делегацияси Қуролли Кучлар академиясига ташриф буюрди | huquqburch.uz\nПокистон ҳарбий делегацияси Қуролли Кучлар академиясига ташриф буюрди\nЎзбекистон Республикаси Қуролли Кучлари академиясига генерал-майор Фидой Хусейн Малик бошчилигидаги Покистон Ислом Республикаси ҳарбий делегацияси ташриф буюрди.\nАкадемия бўйлаб экскурсия давомида меҳмонлар курсантларнинг ўқиш жараёни, курсантлар учун яратилган шарт-шароитлар билан танишдилар ва академия музейини кўрдилар. Делегация аъзоларида академиянинг ахборот-ресурс маркази ва Покистон Ислом Республикаси Мудофаа вазирлигига бағишлаб ташкил этилган махсус ўқув синфи алоҳида қизиқиш уйғотди.\nТашриф давомида ҳарбий делегация вакиллари академия профессор- ўқитувчилари таркиби иштирокида “Давлатлар ва Қуролли Кучлар ахборот хавфсизлиги” мавзусида семинар машғулот ўтказдилар.\nТашриф доирасида икки давлат ўртасида ҳарбий ва бошқа соҳаларда мустаҳкам ҳамкорлик масалалари ҳам муҳокама қилинди.


Ўзбекистон ва дунё: Қайси давлат ёшларининг бойиш имконияти ҳамманикидан юқори? - BBC News O'zbek\nСурат манбаси, Maddy Savage\n«Пулни қандай сарфлаётганим ҳақида умуман ўйланмайман,» дейди 25 яшар Александр Арнес\nДунёда, айниқса, ривожланган Ғарб давлатларида ота-онасидан кўра қашшоқроқ умр кечиришга маҳкум авлод ўсиб келмоқда.\nЎқиш учун олинган кредитлар, нархи осмонга сакраётган уй-жой нархлари 1980 ва 2000 йиллар бошларида дунёга келган шахсларнинг молиявий аҳволини оғирлаштириб юборгани янгилик эмас. АҚШ, Британия ва бошқа аксар ривожланган мамлакатларда ёш авлод билан боғлиқ айни ҳолатга гувоҳ бўлиш мумкин. Кўплаб тадқиқотлар натижасидан қайд этилишича, инсоният тарихида илк бор ўзидан олдинги авлоддан кўра қашшоқроқ яшашга мажбур бўлган авлод ўсиб келаётган бўлиши мумкин.\nБироқ Европанинг баъзи шимолий мамлакатларида умуман бошқача манзара кўзга ташланади.\nСўнгги вақтда Норвегия ёшларининг даромади 13 фоизга ўсгани кузатилган.\nЭнди ўттизга кирган норвег ёшларининг йиллик ўртача даромади $56,200 га етган.\nНорвегия ёшларнинг пул топиш имконияти юқорилиги билан ривожланган мамлакатлар ичида олдинги ўринларга чиқиб олди.\nЁш норвегларнинг йиллик даромади 1966-1980 йилларда дунёга келган авлоднинг ўттиз ёшлардаги топиш-тутишига нисбатан 13 фоизга ўсган.\nБу рақам дунёдаги даромад билан боғлиқ вазиятни ўрганиб борувчи Luxembourg Income Database маркази томонидан эълон қилинди. Маълумотлар Британияда жойлашган The Resolution Foundation таҳлилий маркази томонидан ўрганиб чиқилган.\nҚиёслаш учун: ақшлик ёшларнинг йиллик ўртача даромади 5 фоизга камайган бўлса, ёш немислар олдингидан 9 фоизга кам пул топа бошлаган. 2008 йилда бошланган иқтисодий инқироздан қаттиқ зарар кўрган Жанубий Европа давлатларидаги ёшлар даромади эса оз эмас, кўп эмас, нақ 30 фоизга пасайиб кетган.\nНорвегиядаги 15-29 ёшли қатлам орасидаги ишсизлик даражаси ҳам бошқа давлатларга нисбатан сезиларли даражада паст: 9,4 фоиз. Маълумот учун: Иқтисодий ҳамкорлик ва тараққиёт ташкилотига аъзо давлатларида ушбу рақам ўртача 13,9 фоизга тенг.\nНорвегия пойтахти Ослода мамлакатнинг фаровон ҳаётини акслантира олувчи ёшларни топиш қийин эмас.\n«Пулни қандай сарфлаётганим ҳақида умуман ўйланмайман,» дейди 25 яшар Александр Арнес.\n«Ойда бир марта театрга, кинога бораман. Дўстлар билан ўтирамиз, ичамиз… Дам олишга бораман.»\nАлександр мусиқали театр учун асарлар ёзишни ўрганиш ҳаракатида. Бироқ ҳозирча бўлажак касбидан етарлича пул топа олмайди. Шу сабабли ҳафтада бир ёки икки смена пойтахтдаги супермаркетларидан бирида ишлайди. У дўсти билан марказдан автобусда 20 дақиқа узоқликда бўлган ҳудудда уй ижарага олган.\n«Бу давлатда туғилиб, омадим келганини яхши англайман. Орзумдаги ҳаётга эришиш учун кўп тер тўкишим шарт эмас,» дейди у.\nАлександр соатига $20 атрофида ишлаб топади. Дам олиш кунлари ва тунги сменаларда бу рақам яна кўтарилади. Солиқлардан сўнг (Норвегияда солиқлар миқдори юқори) унинг ойлик соф даромади $1,700 га тенг бўлади. Бу пулнинг ярми ижара, йўлкира ва коммунал тўловларга кетади. Қолган ярмини эса Александр «ўзи истаганча» сарфлаши мумкин.\nАлександр ишлайдиган супермаркетдан бироз тепада 31 ёшли Ойстен BMW машинасига кабоб пишириш анжомларини жойлаштирмоқда. У «Норвегия бой бўлишига қарамай, одамлар ўз бойлиги ҳақида кўп гапиришни истамаслиги» сабабли тўлиқ исмини ошкор қилмасликни маъқул кўради. Ойстен 27 ёшида ўз кучи билан соҳил бўйидаги ҳудудда икки ётоқхонали уй сотиб олган. У мунтазам АҚШ ва Осиёга саёҳатга бориб туради.\nНорвегиянинг муваффақият сири нимада?\nАксар ёш норвегларнинг тўкин ҳаёт кечириши мамлакат иқтисодиётининг жадал суръатда ўсиб бораётгани шарофати биландир. 1980-2013 йиллар давомида бошқа ривожланган давлатлардаги гуллаб-яшнаш даврига гувоҳ бўлган Норвегия бугунги кунда аҳолининг даромади бўйича жаҳон рейтингларида етакчи ўринларни эгалламоқда. Мамлакат халқаро инқирозга бардош беришнинг уддасидан чиққан.\nНорвегиянинг улкан нефть ва газ сектори ўтган ўттиз йил давомида ўсиб келаётган иқтисодиётнинг асосини ташкил қилади. Бундан ташқари яқинда Шимолий Денгизда топилган янги захиралар ҳам фаровон келажакдан дарак бераётир.\nБироқ Ослода жойлашган BI Бизнес мактабида иқтисодиёт фанлари профессори бўлган Ҳилде Бёрландга кўра, гап Норвегия топаётган пул миқдорида эмас, балки унинг қандай сарфланаётганидадир.\n«Мамлакат пулни ақл билан ишлатишнинг уддасидан чиқа олган. Пулнинг бир қисми сақлаб қўйилади, қолгани эса жамиятга йўналтирилади. Натижада бир ҳовуч шахслар бойиши ўрнига, кўплаб одамлар фаровон ҳаёт кечириш имконига эга бўладилар,» тушунтиради у.\nНорвегия дунёдаги энг йирик фаровонлик жамғармасини ташкил қилган. Содда тушунтирганда бу улкан мустақил жамғарма ўз пулларини 9000 дан зиёд компанияга сармоя сифатида киритади ва янада бойиб бораверади. Унинг жорий қиймати $1 триллион атрофида.\nМиллий фаровонликни таъминлашга қаратилган бундай йирик жамғарма бўлишига қарамай, мамлакатда солиқлар юқори даражада ушлаб турилади ва сиқилган ойлик маош тизими яратилган. Энг паст ойлик миқдори касаба уюшмалари билан маслаҳатлашган ҳолда ўрнатилади.\n«Ёшлар ва даромади паст одамлар маоши ҳар йили ошиб боради. Кўп ва кам даромадли одамларнинг маоши ўртасида эса бошқа давлатлардагидек катта фарқ йўқ,» дейди Бёрланд хоним.\nТенгсизликнинг кескин ўсиб бориши АҚШ, Буюк Британия ва Германия каби кучли иқтисодиётга эга мамлакатлар ёшларининг даромади тушиб боришида асосий омил сифатида роль ўйнамоқда. Бундай мамлакатларда ёшлар ойлик маошнинг ўсмаслигидан қийналади.\nБёрланд хонимнинг айтишича, Норвегия амал қилиб келаётган жамиятнинг барча аъзоси тенг ҳуқуқли ёндашуви - бойликни авлодлар ўртасида тақсимлаш - мамлакатдаги юқори фаровон ҳаётнинг шаклланишига катта ҳисса қўшган.\nЮқори даражали давлат ёрдами ва соғлиқни сақлаш хизматидан фойдаланиш учун ажратилган субсидиялар норвег ёшларининг бошқа Европа давлатларидаги тенгдошларидан кўра яхшироқ ҳаёт кечиришини таъминламоқда. Ишсизлар учун ҳам катта имкониятлар яратилган: фуқаро янги иш топгунга қадар давлатдан олдинги маошининг 60 фоизини талаб қилишга ҳаққи бор. Бола тарбиялаш харажатларининг камлиги ва бола тарбияси учун бериладиган умумий таътил шарофати билан аёлларнинг меҳнат бозоридаги иштироки юқоридир.\nКўплаб мактаблар ва давлат университетларида таълимнинг бепуллиги, талаба кредитларини олишнинг осонлиги (талаба ўқиш даврида кредит фоизини тўламайди), юқори даражада иш билан таъминланганлик норвегча фаровонлик калитларидан биридир.\n«Ўқиш давомида ёшларнинг ишлаш имкониятига эга эканлиги эътибор қаратиш лозим бўлган омиллардан биридир,» дейди Бёрланд хоним.\nУнинг сўзларини талабаларнинг ўзи ҳам тасдиқлайди.\nЎзбекистон: Бир ҳўкиз пулига контрактни тўлай оласизми?\nДиний қўмита: "Болалар масжидга боргани учун Нобел ололмаяпмиз"\n«Яхши ҳақ тўланадиган иш топиш умуман қийин эмас. Сиз оддий иш билан ўз эҳтиёжларингиз ва ўқиш харажатларингизни қоплашингиз мумкин,» дейди Чилидан келиб, инсон ҳуқуқлари бўйича магистрлик даражасини олиш учун ҳаракат қилаётган 27 яшар Габриелла Санзана. У бўш вақтларида ресторанда ишлайди.\n«Мен жуда кўп солиқ тўлашга мажбурман, лекин бу мени чўчитмайди. Мен давлат шу билан бирга бизга кўплаб имкониятлар беришини ҳам биламан.»\nГуллаб-яшнашга қарамай, бундай муваффақият давомийлигини таъминлаш савол остида қолмоқда.\nЁшларнинг иш билан юқори бандлиги даражаси аста-секин тушиб бормоқда.Бунинг асосий сабабларидан бири бошқа давлатлардан Норвегияга иш излаб келаётган ёшлардир. Норвегиянинг хорижда туғилган аҳолиси ўртасида ишсизлик даражаси 10 фоизга тенг.\nОсло Метрополитан Университети тадқиқотчиси Кристиан Ҳеггебо халқаро талабалар ва малакали меҳнат муҳожирлари меҳнат бозорини тўлдириш имконига эга бўлсада, иш берувчилар ўртасида этник озчиликларни камситиш кайфияти юқори, дейди.\nЖаноб Ҳеггебо сўнгги йигирма йил ичида иммиграция оқими кўпайган бўлса ҳам, ҳануз иш берувчилар норвегиялик бўлмаган шахсни ёллашда иккиланишини айтади.\n«Ҳаттоки, Норвегияда туғилиб, ўсган муҳожирларнинг иккинчи авлоди ҳам иш топишда кўп қийинчиликка учрайди,» дейди у.\nАсли нигериялик бўлган Ове Жорж ҳозирда ишсиз. У норвегиялик танишларингиз бўлмаса, иш топишда қийинчиликка учрайсиз, дейди.\n"Охирги ишимни бир норвег дўстим орқали топган эдим. Шундан кейин бирорта яхши иш тополмадим," дейди у.\n19 яшар жибутилик Каяд Муҳаммад медиа компаниялардан бирида ишлайди. У шахсан ўзи яхши иш топишда қийинчиликка дуч келмаганини айтади. Бироқ у муҳожирлар маҳаллий халқдан фарқли ўлароқ «бойишда қийналиши»ни ҳам қўшимча қилади.\nНорвегия барча жамият аъзолари тенг ҳуқуқлидир деган тамойилга риоя қилиши билан ғурурлансада, аҳоли ўртасида тенгсизлик аломатлари тобора кўзга ташланиб бормоқда.\nИшсиз, таълим олиш ва малака ошириш имконияти кам ёшларнинг аҳволи мураккаб, дейди "Investing in Youth: Norway report" ҳисоботи муаллифларидан бири Себастиан Конигс.\n«Молиявий ва бошқа томондан имконияти чекланган ёшлар учун жамиятда жой топиш анча қийин кечиши мумкин. Шу сабабдан Норвегияда ёшларнинг ҳеч қандай муаммоси йўқ, дейиш нотўғридир,» сўзлайди у.\nИқтисодий ҳамкорлик ва ривожланиш ташкилоти келтирган рақамлардан англанилишича, ёшларнинг ижтимоий муаммоларга юзлашган қисми бошқаларга қараганда олти баробар кўпроқ тушкунликка тушади, узоқ муддатли иш топиш ва сифатли соғлиқни сақлаш хизматидан фойдаланишда тўққиз баробар кўпроқ қийинчиликка учрайди.\nБёрланд хонимга кўра, бой норвеглар ҳозирги тўкин-сочин ҳаёти кун келиб йўққа чиқиши мумкинлигини зинҳор ёддан чиқармаслиги лозимлигини таъкидлайди.\n«Сиз бугун тўкин ҳаёт кечирасиз, мириқиб дам оласиз, лекин вақт ўтиши билан бундай ҳаёт тугаши, фаровонликнинг пойдевори нураб қолиши мумкин,» огоҳлантиради у.\nУнинг фикрича, Норвегия келажакда ҳам тўкинликни таъминлаб туриш учун ҳозирдан ўз иқтисодиётини диверсификация қилишга қаттиқ тер тўкишни бошлаши лозим. Норвегия технология, хомашёни қайта ишлаш ва қайта тикланувчи энергия каби замонавий секторлар ривожланишида қўшни давлатлардан ортда қолмоқда.\nИш берувчилар ҳам газ ва нефть саноатидан бошқа секторларга малакали халқаро ишчиларни жалб қилишда иккиланмаслиги зарур, давом этади у.\nНорвегия кўплаб муаммоларни ҳал қилиши лозим бўлсада, у бошқа давлатлар қунт билан ўрганиши мумкин бўлган катта тажрибага эга, дейди мутахассислар.\nНорвегияда таълим, иш билан бандлик ва ижтимоий хизматлар орасидаги алоқа шунчалик муштаракки, ёш авлод бошқа мамлакатлардагидек меҳнат фаолиятининг илк босқичидан деярли муаммога учрамайди.\nМасалан, агар ишга жойлашмаса ёки таҳсилни давом эттирмаса, ҳар бир мактаб битирувчисига келгуси танловларни муҳокама қилиш учун махсус ижтимоий хизматлар томонидан қўнғироқ қилинади.\nНорвегия аҳолиси атиги 5,1 миллион бўлса ҳам, бошқа каттароқ давлатлар унинг тажрибасини ўзида қўллаб кўрса бўлади, дейди жаноб Конигс.\n«Гап мамлакатнинг ер майдони ёки аҳолиси сонида эмас. Гап фаровон ҳаётни яратиш учун сизда иштиёқ қанчалик катталигида.»\nКристиан Ҳеггебо эса мободо нефть-газ саноати эртага таназзулга юз тутиб, Норвегия ўз иқтисодиётини бошқатдан шакллантиришга мажбур бўлган тақдирда ҳам жамиятнинг барча аъзоси тенг ҳуқуқли тамойили амалда қолаверишига ишончи комиллигини айтади.


ХАЛҚАРО СИФАТ КУНИ - Истеъмолчилар ҳуқуқларини ҳимоя қилиш Агентлиги\nХАЛҚАРО СИФАТ КУНИ\nБутунжаҳон сифат ҳафтаси ҳар йили ноябрь ойининг иккинчи ҳафтасида нишонланади, иккинчи пайшанба куни эса – халқаро байрам – Бутунжаҳон Сифат куни ҳисобланади. Бутунжаҳон Сифат куни Европа Сифат Ташкилоти (ЕОC) ташаббуси билан, Бирлашган Миллатлар Ташкилоти (БМТ) ҳамкорлигида ўтказилган. Жаҳон ҳамжамияти ушбу кунни биринчи марта 1986 йилда нишонлаган.\nЎзбекистон Республикаси Президентнинг 10 ноябрь 2020 йил «Аҳолининг соғлом овқатланишини таъминлаш буйича қўшимча чора-тадбирлар тўғрисида»ги қарорига мувофиқ, Истеъмолчилар ҳуқуқларини ҳимоя қилиш агентлиги, Қишлоқ ҳўжалиги вазирлиги, «Ўзстандарт» агентлиги ва бошқа манфаатдор ташкилотларга ҳамкорликда 2021 йилдан бошлаб ҳар йили ноябрь ойида “Озиқ-овқат маҳсулотлари сифат ҳафталиги” тадбири ўтказиш вазифасини юклатилган.\nСифат кунининг халқаро байрам сифатида асосий мақсади юқори сифатга эга бўлган маҳсулот ва хизматларнинг қийматини оширишдир. Гап нафақат одамлар ва атроф-муҳит учун маҳсулотларнинг хавфсизлиги, балки истеъмолчиларнинг эҳтиёжлари ва умидларини қондириш даражаси ҳақида ҳам кетмоқда. Одатда ҳар йили Жаҳон Сифат куни маълум бир мавзуга бағишланади. Жорий йилдаги тадбир “Истеъмолчининг қадр-қимматини ошириш” мавзуида нишонланмоқда.\nБутунжаҳон Сифат куни дунёда турли хил тарзда нишонланади. Европада сифат ҳафталиги давомида аксарият дўконларда энг сифатли маҳсулотлар намойиш этилади. Россияда эса шу байрам муносабати билан ижтимоий тармоқлар фойдаланувчиларга компаниялар саҳифаларида сифатли маҳсулот ва хизматларни тақдим этганликлари учун ўз миннатдорликларини билдиришлари учун #сифатучунмақтов хэштег ишга туширилди. Шунингдек, ҳафта давомида истеъмолчилар эътиборини янада сифатли маҳсулотни танлашга жалб қилишга қаратилган турли тадбирлар ўтказилади. Масалан, энг йирик гипермаркет тармоғидан бири ўз харидорларига истеъмолчилар томонидан энг юқори баҳоларга эга бўлган маҳсулотларнинг очиқ татиб кўриш тадбири ўтказилди.\nҲурматли истеъмолчилар, « Истеъмолчиларнинг ҳуқуқларини ҳимоя қилиш тўғрисида» ги Қонунининг 26-моддасига кўра товар (иш, хизмат)лар хавфсиз бўлишини ва уларнинг сифатини таъминлаш мақсадида «Ўзстандарт», Ўзбекистон Республикаси Соғлиқни сақлаш вазирлиги, Ўзбекистон Республикаси Қурилиш вазирлиги, Ўзбекистон Республикаси Экология ва атроф-муҳитни муҳофаза қилиш давлат қўмитаси ҳамда товар (иш, хизмат)лар хавфсиз бўлиши ва сифати устидан назоратни амалга оширувчи бошқа давлат бошқарув органлари ўз ваколатлари доирасида:\nБабажанова Нилуфар, Истеъмолчилар ҳуқуқларини ҳимоя қилиш агентлигининг\nтаҳлил ва стратегик дастурларни ишлаб чиқиш йиғма бошқармасининг етакчи мутахассиси.\nCategories: Хориж тажрибаси, Янгиликлар 12.11.2020


Имом Бурҳониддин Марғиноний раҳматуллоҳи алайҳнинг “Ат тажнис вал мазид” – “Ўхшаш ва зиёда қилинган масалалар” китобида бир ажойиб масала келтирилади.\nАгар ит инсоннинг бирор аъзосини ёки кийимини ғазаб ҳолатида тишлаган бўлса уни ювиш вожиб бўлмайди. Ҳазиллашиб тишлаган ҳолатида эса (теккан жой ва кийимни) ювиш вожиб бўлади. Биринчи кўринишда ит фақат тиши билан тишлайди, бошқача бўлмайди. Иккинчи кўринишда эса тиши ва ҳўл лаблари билан бирга тишлайди.\nЎтган аждодларимизнинг илми ва заковатига бир қаранг! Ҳақиқатда уларнинг илми, маърифати, маънавияти жуда кучли бўлган. Масалага эътибор қаратинг. Қарангки, инсоннинг бирор аъзоси ёки кийимига теккан жойни нажосат қилувчи итнинг сўлаги унинг лабида бўларкан. Шунинг учун итнинг ҳазиллашиб тишлаган ҳолатида теккан жой ва кийимни ювиш вожиб бўлар экан. Чунки бу кўринишда тиш ва нажосат жойлашган лаблар иштирок этади. Ғазаб билан тишлаган ҳолатда эса лабларини орқага тортиб, тишларнинг ўзи иштирок этади. Бунда кийим ҳам, бадан ҳам нажас бўлмайди.\nЭнди ўзингиз хулоса чиқаринг. Агар Марғилоний ҳазратлари зоология фанини ўрганмаганида бундай нозик фарқни қаердан билган бўлардилар?!\nҚуруқ қошиқ оғиз йиртар, деганларидек баъзи ёшларнинг ўтган буюк аждодларимиз билан фахрланиб ўқишни, ўрганишни бир четга суриб, интернетга муккасидан кетиб, бор вақтини сарфлаб у билан “мароқли” ҳаёт кечираётганини кўриб таассуфда қоласан киши. Интернетдан яхши томонга фойдаланса қандай яхши. Ҳар хил ёт ғоялар йўғирилган ёки беҳаёликни тарғиб этувчи сайтлар қармоғига илиниб элга, юртга фойда етказиш ўрнига гулдек умрини мана шундай иллатларга сарфлаётгани ачинарли ҳол.\nҲозирги ёшларга айтар сўзимиз: ўтган аждодларимизга муносиб фарзанд бўлинг. Ўткинчи ҳойу ҳавас эмас, илм-маърифат ортидан қувинг. Сизни ҳам шонли тарих кутмоқда. Ота – боболарингиз қолдириб кетган пешқадамлик таёқчасини ҳеч кимга берманг. Ўқинг, ўрганинг, кашфиётлар қилинг. Зеро, ҳақиқий бахт илм ўрганишдадир.\nАндижон шаҳар “Ҳазрати Билол” жоме масжиди имом-хатиби\nДругие материалы в этой категории: « Зулҳижжа эшик қоқмоқда: унда нималар қилинади?\tХабарни аниқлаб, кейин тарқатайлик! »


Қозоғистон Хитойга ижарага ер берганлигини рад этмоқда\nянвар 26, 2004\nАбдуллоҳ Эргаш Қозоғистон Хитойга 7 минг гектар ер майдонини ижарага берганлиги ҳақидаги хабар мамлакатда катта шов- шувга сабаб бўлди. Аммо Қозоғистон ҳукумати дунё ахборот агентликлари томонидан тарқатилган ушбу хабарни рад этмоқда ва Хитойга ижара учун ер берилмаганлигини айтмоқда. Ҳамкасбим Абдуллоҳ Эргаш мана шу мавзуни ўрганди ва Марказий Осиё ҳудудида Хитой таъсири қай даражада, деган саволга жавоб излади. Сўз навбатини Абдуллоҳ Эргашга бераман.\nЖорий йилнинг 18 январида Хитой коммунистларининг “Жэ мин жибао” газетаси Қозоғистон Хитойга 7 минг гектар ерни ижарага берганлиги ҳақидаги хабарни тарқатди. Кейинроқ Ройтерс ахборот агентлиги бу ҳақда маълумот берди. Ушбу хабарда айтилишича, Хитой Қозоғистондан ижарага олган ерни 10 йил мобайнида ишлатади. Ерни хитойлик 100 нафар деҳқон ўзлаштиради. 22 январ куни Хитойнинг “Синхуа” ахборот агентлиги ушбу мавзуга яна бир бор қайтди. “Синхуа”га кўра, Қозоғистон Хитойга ерни 10 йилга эмас, уч йил муддатга ижарага берган ва бу ерда хитойлик уч минг дехқон ишлаши кўзда тутилган.\nДунё ахборот воситалари ушбу хабарни тарқатган бир пайтда, Қозоғистон матбуоти бу тўғрида сукут сақлаб келди. Ушбу мавзу “Озодлик” радиосида ёритилгачгина, Қозоғистон матбуоти бу борада илк маълумот тарқатди. Бироқ, Қозоғистон расмийлари 7 минг гектар ер Хитойга ижарага берилганлигини рад этдилар. Хусусан Қозоғистон Парламенти депутати Валижон Қалижон:\n“Қозоғистон ҳукумати билан Хитой Халқ Республикаси ўртасида хеч қандай келишимга имзо чекилмаган ва Қозоғистон ҳудудида Хитой Халқ Республикаси фермерларига ҳеч қандай ер берилгани йўқ. Бу борада ёлғон маълумот тарқатган оммавий ахборот воситаларини жиноий жавобгарликка тортиш лозим”, - дея баён қилди.\nАммо бошқа бир қозоқ расмийси – Алакўл ҳокими Ўролжон Жакиянов эса Хитой билан ерни ижарага бериш тўғрисида шартнома имзоланганини тасдиқлади.\n“Баҳорда Хитой билан қўшма корхона очилиб, ер ижарага берилади. Бу ерда хитойлик 3000 деҳқон ишлайди”, - дейди Ўролбек Жакиянов.\nҚозоғистоннинг Хитойдаги собиқ элчиси Мухтор Аувезовнинг айтишича, қозоқ ерларининг Хитойга ижарага берилиши мамлакат қонунчилигига зид келади.\n“Расмийларнинг саводсизлиги хайрон қолдиради. Ахир бу жиноятку!“ дейди Мухтор Аувезов.\nҚозоғистон Ташқи Ишлар Вазирлиги Матбуот Котиби Адил Абишев ҳам Мухтор Аувезов фикрига қўшилади:\n“Қозоғистон маҳаллий бошқарув тизимлари бундай ҳужжатларни имзолаш ҳуқуқига эга эмаслар. Вазирлик номидан айтаманки, ҳукумат Хитой билан ер борасида хеч қандай хужжатни имзоламаган”, - деди Адил Абишев.\nШундай қилиб, Қозоғистоннинг Хитойга ўз ерини ижарага берган бермагани масаласи мавҳумлигича қолмоқда. Бу масалани кўриб чиққан Қозоғистон Парламенти ҳам бирон ойдинлик кирита олмади. Махаллий кузатувчилар эса Хитойнинг бош нашри - коммунистларнинг “Жэ мин жибао” газетаси бу хабарни икки марта тасдиқлагани бежиз эмаслигига эътибор қаратишмоқда. Муҳолифатга кура, агар 7 минг гектар ер майдони Хитойга ижарага берилганлиги тасдиқланса, қозоғистонликлар ҳукумат истеъфосини талаб қилиб чиқишлари мумкин. Қозоғистон “Ватанпарварлар” партияси сиёсий Кенгаши аъзоси Ўрол Саврибой гапиради:\n“Бу масалада айтадиганимиз битта – биз хеч қачон қозоқ ерларини хитойликларга ижарага бердириб қўймаймиз. Ижарага берилган ерни ўзлаштиришга келаётган 3000 хитойликдан бирортасини ҳам чегарамиздан ўтказмаймиз”, - дейди Ўролбек Саврибой.\nКузатувчиларга кўра, Қозоғистонда бу масалага кўпчилик сиёсатчиларнинг қарши чиқаётгани Хитой экспансияси хавфи билан боғлиқ. Яъни, Хитой ҳукумати ерни ижарага олиш баҳонасида ўз аҳолисининг маълум қисмини иш билан таъминлабгина қолмай, Марказий Осиё ҳудудида ўз ҳозирлиги ва таъсирини янада кучайтириб олиши ҳам мумкин. Маъсалан, 2003 йилда Қирғизистон чегара ҳудудидаги 90 минг гектар, Тожикистон 1000 гектар ерни Хитойга ўтказиб берган эди.


ЮСАИД дастурининг иккинчи босқичи бошланди\n9 декабрь куни Тошкентда АҚШ Халқаро тараққиёт агентлиги – ЮСАИД томонидан Фуқаролар манфаатларини қўллаб-қувватлаш дастурининг иккинчи босқичи бошланишига бағишланган анжуман ўтказилди.\nЮСАИДнинг мазкур дастуридан кўзланган асосий мақсад Ўзбекистонда демократик маданиятни юксалтириш, сиёсий, иқтисодий ва ижтимоий соҳалардаги ўзгаришлар бўйича мақсадли гуруҳлар тайёрлашдир. Дастурнинг биринчи босқичи икки йил давомида амалга оширилди. Унинг иккинчи босқичида фуқаролар манфаатларини қўллаб-қувватлаш бўйича тренинглар ўтказиш ва маҳаллий ташкилотларга (нафақат нодавлат нотижорат, балки профессионал ташкилотларга ҳам) техник ёрдам кўрсатиш давом эттирилади.\nАнжуманда иштирок этган АҚШнинг Ўзбекистондаги элчиси Жон Пурнеллнинг сўзларига қараганда, мамлакатда фуқаролар нодавлат нотижорат ташкилотлар (ННТ) ҳукумат билан рақобат қилиш учун ишламаётганини яхши тушуниб бормоқда. Уларнинг фаолияти ҳукуматга қаршилик эмас, балки соғлом ҳамкорликдир.\nХўш, ҳукумат ННТ кўтариб чиқаётган муаммоларга эътибор қаратяптими?\n“Тадбиркор аёл” уюшмаси аъзоси Саида Токтаеванинг таъкидлашича, илгари тадбиркорлар сертификат олишда бир қанча қийинликларга дуч келар ва кўп харажат қиларди. Бу ҳақда “Тадбиркор аёл” “Ўзстандарт” агентлигига мурожаат қилган. Шундан кейин жорий йил 6 июлда ҳукумат маҳсулотлар сертификацияси жараёнини соддалаштиришга оид қўшимча чора-тадбирлар тўғрисида қарор қабул қилган. Ушбу қарорда “Тадбиркор аёл” киритган таклифларнинг 80 фоизи инобатга олинган.\nАнжуманда ННТ вакилларининг мамлакатда ишсизлик, таълим, атроф-муҳит ва соғлиқни сақлаш соҳаларидаги муаммолар юзасидан олиб борган тадқиқотлари хусусида ҳам сўз борди.\n“Орол ва Амударёни ҳимоя қилиш иттифоқи” ташкилоти раиси Юсуф Камоловнинг айтишича, Амударёнинг қуйи оқимидаги сув ниҳоятда ифлосланган. Чунки экинзорларнинг оқова сувлари, корхоналардан чиқаётган ифлос сувлар дарёга ташланмоқда. Ҳозир дарё сувининг ҳар бир литрида фенолом, мис, хром миқдори 4 баробар, нефть маҳсулотлари 5 баробар ва пестицидлар 10 баравар кўпайган. Айни пайтда Амударёга 10 куб километр оқова сув қуйилади. Қорақалпоғистонда эса бу сув ерларни суғоришга ва ичишга ишлатилади.\nСамарқанд шаҳрида таълим ва аёллар муаммолари билан шуғулланувчи ННТ вакилласи Саодат Очилованинг таъкидлашича, аёлларнинг ҳуқуқий саводхонлигида жуда катта муаммолар бор. Жамиятдаги зўравонлик масаласига эътибор қаратилмаётир. Ҳукумат бу муаммога бефарқ қолмоқда. ННТлар эса халқаро ташкилотлар грантлари асосида зўравонликка қарши курашишга ҳаракат қиляпти.\n“Бойсун” ҳунармандлик уюшмаси раисаси Нодира Равшанованинг билдиришича, Бойсун туманида ишсизлик энг асосий муаммолардан биридир. Тумандаги ишга яроқли эркакларнинг катта қисми Россия, Қозоғистон ва Жанубий Кореяга иш излаб кетмоқда.


Қирғизистон парламенти депутатларидан 16 таси ҳожи, 10 нафари Умра амалини бажарган, 30 нафари эса намоз ўқийди. Мана шу ҳолат таъсирида парламент жорий йилда Янги йил байрамини расман нишонламасликка қарор қилди. Қирғиз парламентига Янги йилни нишонлаш учун ҳукумат томонидан ажратилган маблағ депутатлар ташаббуси билан болалар уйларига ўтказиб берилди.\nҚирғизистон парламентининг раиси Асилбек Жээнбеков эса оммавий ахборот воситаларига берган суҳбатида диний эътиқодидан келиб чиқиб, Янги йилни байрам сифатида нишонламаслигини билдирган. Депутат Турсунбой Бакир эса барча мусулмонларни бу байрамдан воз кечишга чақирган.\n-Биз ҳаётимизни эртаклар билан тўлдириб, ўзимизни алдамасдан, ўз байрамларимизни нишонлашимиз керак. Мусулмонларга ароқхўрлик қилинадиган байрамнинг мутлақо кераги йўқ. Мусулмонларнинг ўз байрамлари бор, -деди Турсунбой Бакир ўғли.\nҚирғизистон президенти Алмазбек Атамбаев эса намозхон эканига қарамай, Янги йил байрамини интиқлик билан кутишини Президент арчасига келган болалар олдида қилган чиқишида айтиб ўтди:\n-Янги йил ўзига ҳос байрам. Негаки уни кичкинтойлар ҳам, катталар ҳам интиқлик билан кутишади. Мен ҳам бу байрамни яхши кўраман, -деди президент.\nҚирғизистон Бош вазири Жонтўра Сотиболдиев эса янги йилни оиласи даврасида кутиб олишини билдирган. Қирғизистон ҳукумати аъзоларидан фақат бир нафари- Ёшлар, миграция ва меҳнат вазири Алиясбек Алимкулов диний этиқоди туфайли нишонламас экан.\nЯнги йил байрамини нишонлашга қарши чиқаётганлар бу байрамнинг асосий рамзлари ҳисобланган Қорбобо, Қорқиз ва арчанинг ислом динига зид келишини айтиб келадилар. Қирғизистон муфтийси Рахматулло ҳожи Эгамбердиев бу гапларда жон борлигини айтиб, Янги йил байрамини нишонлаш мусулмонларга тўғри келмаслигини таъкидлади:\n-Янги йил давлатнинг расмий байрами бўлиб ҳисобланади. Шунинг учун муфтият бу байрамга сиёсий жиҳатдан эътироз билдирмайди. Бироқ шахсан мен ва оилам бу байрамни мусулмонлар байрами сифатида қабул қилмаймиз ҳамда нишонламаймиз. Мусулмонларнинг Ҳайит байрамлари бор, -деди муфтий.


07:38 / 05.02.2020\nСоғлиқни сақлаш вазирлиги ҳузуридаги Санитария-эпидемиологик осойишталик агентлигининг коронавирусга қарши марказий штаби 4 февраль ҳолатига кўра навбатдаги маълумотни эълон қилди\nСанитария-эпидемиологик осойишталик агентлиги томонидан 2020 йилнинг 4 феврал куни олинган расмий маълумотларга кўра, Хитой Халқ Республикасида жами 20471 нафардан ортиқ фуқаролар касалланиб, кунлик ўсиш 18,8 фоизни (3233 нафар) ташкил этмоқда. 425 нафар фуқаро ушбу касалликдан вафот этган.\nТемир йўллари АЖ марказий Санитария-эпидемиология хизматига қарашли 6 та санитария-карантин пунктидан 3 та поездда жами 497 нафар фуқаролар ўтишган, шулардан 62 нафарини хориж фуқаролари ташкил этади. Тана ҳарорати кўтарилган беморлар аниқланмаган.\nДавлат чегара кесишиш пунктларидаги санитария-карантин пунктлар орқали 1626 та автотранспортлар, 23468 нафар фуқаролар ўтказилган, шулардан 11971 нафари чет фуқаролари ҳисобланади. Тана ҳарорати кўтарилган фуқаролар аниқланмаган.\n2020 йилнинг 4-5 февраль кунлари Ўзбекистонга Хитой Халқ Республикасининг Пекин шаҳридан 2 та ҳамда Ухань провинциясидан 1 та чартер рейслар амалга оширилади.\nХитойдан олиб келинган ватандошлар коронавируснинг Ўзбекистонга кириб келиши ва тарқалишининг олдини олиш, хавфсиз санитария-эпидемиологик ҳолатни таъминлаш ҳамда аҳоли саломатлигини муҳофаза қилиш мақсадида махсус тайёрланган тиббиёт муассасасига жойлаштирилади.\nФуқароларнинг барчаси Жаҳон соғлиқни сақлаш ташкилоти тавсиясига кўра 14 кун давомида (касалликнинг яширин даври давомида) лаборатория ва тиббий текширувлардан ўтказилади. Мазкур тадбирларга Соғлиқни сақлаш вазирлигидан соҳанинг етакчи мутахассислари жалб этилган, улар тегишли тартибда касбий тайёргарликдан ўтказилган.\nФуқаролар яқинлари билан телефон орқали аудио-видео мулоқот олиб бориш имкониятига эга бўлишади, дейилган маълумотда.


КОРЕЯ ЎЗБЕКИСТОНДА БИОПАРЧАЛАНУВЧИ ПАКЕТЛАР ИШЛАБ ЧИҚАРАДИ — ekolog\nЖанубий Кореянинг компанияси Ўзбекистонда биопарчаланувчи маҳсулотлар ишлаб чиқаради. Бу ҳақида Ўзбекистон Республикаси Экология ва атроф-муҳитни муҳофаза қилиш давлат қўмитасида Жанубий Кореянинг «Seojin Industry» компанияси делегацияси билан учрашувда айтиб ўтилди.\nЙиғилишда асосий эътибор Ўзбекистон Республикасида «Seojin Industry» компанияси технологиялари асосида биопарчаланувчи (тез парчаланувчи) гранулалар, пакетлар ва бошқа турли маҳсулотларни ишлаб чиқариш ва ўзаро ҳамкорликка қаратилди.\nТаклиф этилаётган мазкур инвестиция лойиҳасининг қиймати 18 млн. АҚШ долларини ташкил этади. Шундан 3 млн. АҚШ доллари «Seojin Industry» компанияси, қолган маблағ эса Ўзбекистон Республикаси Ташқи иқтисодий фаолият миллий банки томонидан ажратилиши режалаштирилган.


Nokia 8.2 – қадрдон бренднинг илк 5G-смартфони: нархи ва хусусиятлари билан танишинг! - Terabayt.Uz\nNokia 8.2 – қадрдон бренднинг илк 5G-смартфони: нархи ва хусусиятлари билан танишинг!\nHMD Global компанияси олд камераси корпуснинг юқори қиррасидан чиқадиган смартфон тайёрлаётгани ҳақида ёздаёқ хабарлар тарқалганди. Энди эса инсайдерлар Nokia 8.2 русумли ушбу қурилманинг бошқа хусусиятларини ҳам маълум қилишди.\nЎҚИНГ: Nokia’нинг тугмачали Android-телефонини «жонли» видеода ишлатиб кўрсатишди!\nИнсайдерлар тақдим этган Nokia 8.2 эскизига кўра, смартфоннинг олд панелида селфи-камера учун кемтик ёки тирқиш ҳам, бошқа датчиклар ва сўзлашув динамиги ҳам бўлмайди.\nЯна битта маълумот – Nokia 8.2 модели Snapdragon 700-туркумдаги процессор базасида ишлайди. Қолаверса, ушбу смартфоннинг бош камераси тўртта датчикни ўз ичига олади. Ва ниҳоят, бу – бешинчи авлод уяли алоқа тармоғини қўллаб-қувватловчи илк Nokia смартфони бўлади.\nБулардан ташқари, Nokia 8.2 олд камераси 32 мегапикселлик бўлиши айтилмоқда. Смартфон 8 гигабайтлик тезкор ва 256 гигабайтлик ички хотирага эга бўлиб, қадоқданоқ Android 10 операцион тизим талқини билан таъминланади.\nУшбу қурилма ноябрнинг ўрталари ёки декабрнинг бошида тақдим этилиб, 399 евро нархида сотувга чиқарилиши кутилаётир. Ҳозиргача глобал бозорга чиқарилган айрим Nokia телефонларини эса аллақачон атиги 299 000 сўмдан бошланувчи нархларда Terashop.uz интернет-дўконимиздан харид қилиш мумкин.\nЎҚИНГ: 299 000 сўмдан бошланган Nokia, Xiaomi, Philips ва Samsung тугмачали телефонларини Terashop.uz’дан олинг! (2019 йил 4 октябрь)\n#5G #HMD Global #Nokia #Android смартфон #янги технологиялар # 5G смартфон #5G-смартфони #Nokia 8.2


"Атлетико" Португалия терма жамоаси аъзоси учун 60 миллион евродан воз кечишга тайёр\n17 июнь, 2019, 10:08 271\nТеглар:Атлетико | Спортинг\n"Атлетико" Мадрид клуби "Спортинг" ярим ҳимоячиси Бруну Фернандешни ўз сафига қўшиб олмоқчи. Бу ҳақда A Bola нашри хабар тарқатмоқда.\nЮқоридаги манбаага кўра “матрасчилар” 24 ёшли португалиялик футболчи учун лиссабонликларга 60 млн евро (шундан 10 миллиони бонус) таклиф қилишмоқда. Футболчининг ўзига эса 5 йиллик шартнома ва йилига 5 млн евро маош ваъда қилишмоқда.\nМаълумот учун, Фернандеш ўтган мавсум “Спортинг” сафида жами 53та ўйинда майдонга тушди ва 32та гол ҳамда 18та голли узатмага муаллифлик қилди. Унинг клуб билан амалдаги шартномаси 2023 йилга қадар имзоланган.


Италиянинг энг кичик қишлоғида 8 йилда илк марта чақалоқ туғилди\nИталиянинг энг кичик қишлоғи аҳолиси сўнгги 8 йилда илк марта чақалоқ туғилишини байрам қилишмоқда.\nФото: @Comune di Morterone\nЛомбардиянинг тоғли ҳудудида жойлашган Мортероне қишлоғи аҳолисининг сони бир нафарга кўпайди ва энди 29ни ташкил қилади. Яқинда бу ерда сўнгги 8 йилда илк маротаба бола туғилди. Унга Денис деб исм қўйишди.\n«Бу қишлоқ аҳолиси учун ҳақиқий байрам», - деди Мортероне мэри Антонелла Инверницци.\nДенис Лекко шаҳридаги туғруқхонада дунёга келди, унинг вазни 2,6 кг. Анъанага мувофиқ унинг ота-онаси Маттео ва Сара уйининг эшигига кўк рангли лентани осиб қўйишди. Сўнгги бор қишлоқ аҳолиси бундай (пуштиранг) лентани 2012 йилда, қиз туғилганда кўришган эди.\nСара ҳомиладорликни пандемия даврида ўтказди ва бу осон бўлмаганини таъкидламоқда.\n«Пандемия даврида ҳомиладор бўлиш осонмас экан. Уйдан чиқиб, ўз яқинларингизни кўриш учун боролмас экансиз», - деди у.\nThe Guardian хабарига кўра, Италияда туғилиш даражаси йилдан-йилга пасаймоқда. 2019 йилда мамлакатда 420 мингдан ортиқ бола туғилган. Бу эса 1861 йилдан бери энг паст кўрсаткичдир. Италияда тахминан 60,5 млн аҳоли истиқомат қиляпти.


ЙЎЛ-ҲАРАКАТИ ХАВФСИЗЛИГИ БОРАСИДА ДИНИМИЗ ТАЛАБЛАРИ\nДинимиз кўрсатмалари инсон ҳаётининг ҳамма жиҳатини ўз ичига қамраб олади ва унинг шахсий, оилавий ва ижтимоий ҳаётидаги ўрнини белгилаб беради. Мусулмон киши ўзгалар билан муомала қилишда чиройли хулқли бўлиши – айни динимиз талабидир.\nШунингдек, Пайғамбаримиз саллаллоҳу алайҳи васаллам мўминларнинг чиройли хулқларга одатланиши Исломнинг шиори эканини эълон қилганлар. Жумладан, пиёда ва автомашиналарда юришнинг ҳам ўзига яраша қоидалари бор. Бу мавзунинг муҳимлиги шундаки, ҳозирги кунимизда транспорт воситалари сезиларли даражада кўпайди. Шу билан бирга йўл-транспорт ҳодисалари ва талофотлар ортмоқда. Бу эса ҳам ҳайдовчи, ҳам пиёдага қўшимча масъулият юклайди. Инсон зотига турли хил уловларнинг бўйсундирилиши, ҳаракатланиши учун қулай йўллар қилингани, кейинги асрларда янги-янги транспорт воситаларининг кашф этилиши Аллоҳ таоло томонидан ато этилган улуғ неъматлардир.\nБу ҳақда Аллоҳ таоло Ўз каломида шундай марҳамат қилади:\nяъни: “Шунингдек, улар (мазкур ҳайвонлар) сизлар жонларингизни қийнаб етадиган юртларга юкларингизни кўтариб борур. Албатта, Раббингиз меҳрибон ва раҳмлидир. У яна минишингиз учун ва зийнат сифатида отлар, хачирлар ва эшакларни (яратди). Яна, сизлар (ҳали) билмайдиган нарсаларни ҳам яратур” (Ан-Наҳл сураси 7-8-оятлар). Аксарият йўл транспорт ҳодисалари маст ҳолда машинани бошқариш, тезликни меъёрдан ошириш, телефонда гаплашиш сабабли юз беради. Маст қилувчи ичимликларни ичиш – катта гуноҳ, маст ҳолда рулга ўтириш – бунданда оғирроқ жиноят. Телефонда гаплашиш эса ҳайдовчининг ҳам, пиёданинг ҳам диққатини олади. Фалокат учун одам бир неча сония чалғиши кифоя қилади. Динимиз кўрсатмаларида инсон одатда пиёда юрганда ҳам, уловда юрганда ҳам, мўътадил бир тезликда юришга тарғиб қилинади. Пиёда юрганда ҳаддан ташқари тез юриш мўминнинг ҳайбатини кетказади. Уловда ҳаддан зиёд тез юриш кибр ва ўзини бошқалардан устун қўйиш сабабли бўлади. Бу ҳақда Аллоҳ таоло Ўз каломида шундай дейди:\nМ.Жомонқулов - Булунғур тумани бош имом хатиби\nКиритилган вақти: 02/06/2021 19:33; Кўрилганлиги: 90\nМатериал манзили: https://sammuslim.uz/articles/actual/yol-harakati-xavfsizligi-borasida-dinimiz-talablari\nЧоп этилган вақт: 23/06/2021 10:00


Саводсизлик… « Ўзбекистон Халқ Ҳаракати\n28 August 2019 - 14:59\nСаводсизликнинг уч хил кўриниши бўлади.\nБиринчиси, ўзининг аҳволини билган Саводсиз. Бу тоифа ҳадеб издиҳомга ўзини уравермайди. Ичида ўзидан уялиш ҳисси бўлади. Ана шу уят унга чегарасини, ҳаддини кўрсатиб туради. Нима бўлганда ҳам «кўрпасига қараб оёқ узатади».\nИккинчиси, ўзининг аҳволини такаббурлиги билан хаспушлайдиган Саводсиз. Бу жуда хатарли тоифа! Хатарли жойи шундаки, булар ҳеч қачон оқимга қарши сузмайди, ҳеч қачон тарозининг енгил тарафига чиқмайди. «Оқим бўйлаб сузиш» эса кишини толиқтирмайди, ортиқча ҳаракатнинг ҳам ҳожати йўқ. Энг ёмони, булар сузиб-сузиб «уйнинг турига» чиқиб кетади. «Эээ, шу калла билан…» деб қолаверасиз. «Така бўлсин сут берсин», дегани шу!\nУчинчиси, ўзининг саводсизлигини, даражасини, кимлигини билмайдиган Саводсиз. Буниси энди даҳшат! Қўлига тушиб қолсангиз, фақат қочиб қутиласиз. Бошқа чорангиз йўқ. Йўқса, шармандангизни чиқаради. «Шармандага шаҳар кенг» дегани шу!\nИмоми Аъзам раҳматуллоҳи алайҳ шогирдлари билан кетаётса, йўлидан бир ҳўкиз чиқиб қолибди. Шунда… то ҳўкиз ўтиб кетгунча Ҳазрат йўлнинг чеккасига чиқиб турбдилар. Шогирдларининг ичида бизга ўхшаган бир нодони бор экан.\n– Ҳазрат, молга ҳам шунча тавоземи? – деб ажабланибди.\nШунда у зот айтибдилар:\n– Болам, бизнинг ақлимиз бор, унинг шохи бор!\nУчинчи тоифани кўрсангиз, йўлдан чеккага чиқинг, акс ҳолда, ўзингизга қийин! Чунки унинг «шохи» бор!


Элчи хоним ҳамкорликнинг асосий йўналишларига баҳо...\n15.07.2019 09:28 0 1401\nФранция Ўзбекистон билан дипломатик ва стратегик соҳаларда ўзаро ишончга асосланган ҳамкорликни янада кучайтириш истагида. Бу ҳақда ушбу мамлакатнинг юртимиздаги фавқулодда ва мухтор элчиси Виолен де Вильмор хоним 14 июль – Франция миллий байрами муносабати билан Тошкентда ўтказилган маросимда маълум қилди.\n«Ўзбекистонда кечаётган маъмурий, ҳуқуқий, иқтисодий, ижтимоий ва хавфсизлик соҳаларидаги ислоҳотлар мамлакат имижини мустаҳкамлади ва халқаро муносабатлар, хусусан, француз-ўзбек муносабатлари ривожида катта туртки бўлди», – деди француз дипломати.\nЭлчи ўз нутқида Президент Шавкат Мирзиёев 2018 йил 8-9 октябрь кунлари Францияга ташрифи билан ўзаро муносабатларда янги саҳифани очганини қайд этди.\n«Ўзбекистон ҳукуматининг валюта бозорини эркинлаштириш, ўзаро шартномаларга амал қилиш, аввалги қарзларни тўлаш каби йўналишларда олиб бораётган ишларини олқишлаймиз. Тендерларнинг шаффофлиги ва адолатлилиги, инвестицияларнинг ҳимояси ва ерга эгалик қилиш ҳуқуқи бўйича ислоҳотларнинг эълон қилиниши, интеллектуал мулкни ҳурмат қилиш каби ўзгаришлар Европа Иттифоқи ва Бутунжаҳон савдо ташкилоти билан музокараларда, айниқса, сармоядорларнинг ишончини мустаҳкамлашда ҳал қилувчи аҳамият касб этади», – деди Виолен де Вильмор хоним.\nТаъкидланишича, Франция Ўзбекистоннинг кўп томонлама ва минтақавий барқарорлик бўйича мулоқотга қўшилганидан мамнун. Франция томони ташаббуси билан илк бор 2018 йил ноябрда ўтказилган Париж тинчлик форумида глобал муаммоларни ҳал этиш, халқаро зиддиятларни бартараф қилиш бўйича ечимлар таклиф этилган эди. Франция элчиси жорий йил 11-13 ноябрь кунлари иккинчи бор ташкил этилаётган нуфузли машваратда Ўзбекистоннинг иштироки кутилаётганини маълум қилди.\nРасмий Тошкент ва Париж ўртасида хавфсизлик соҳасида, хусусан, терроризмга қарши кураш бўйича ҳам ҳамкорлик мустаҳкамланмоқда. Франция бу борада Ўзбекистонга кадрлар тайёрлаш тизимини яхшилаш, замонавий қурилмалар билан таъминлаш ва тезкорлик кўникмаларини такомиллаштиришда кўмак беради. Француз дипломатига кўра, жорий йилда Франция армиясининг икки нуфузли бўлинмаси Ўзбекистонда чегара муҳофазаси бўйича машғулотлар ўтказди. Мазкур ўқув машғулотлари 2019 ва 2020 йилларда қайта ташкил қилинади.\nВиолен де Вильмор хоним икки мамлакат ўртасида маданий-гуманитар ва туризм соҳаларида ҳам ҳамкорлик тобора мустаҳкамланиб бораётганини мамнуният ила қайд этди.\n«Туризм соҳасида сайёҳлик агентликлари Ўзбекистонни энг кўп тавсия қилинадиган 10 та йўналиш қаторига киритди. Франция мамлакатнинг бетакрор меросини сақлаб қолиш учун тоғ туризми, шаҳарсозлик ҳамда қадимий шаҳарларни қайта тиклаш соҳасида ўз тажрибасини бўлишишга тайёр», – деди у.\nМаълум қилинишича, шу кунларда Париж академияси делегациясининг Самарқанддаги Ипак йўли университетига ташрифи кутилмоқда. Археологлар ва реставраторлар эса Лувр музейида бўлиб ўтадиган Ўзбекистон шоҳ асарларининг кўргазмасига ҳозирлик кўрмоқда.\nВиолен де Вильмор хоним ўз нутқида юртимиздаги уч йиллик дипломатлик фаолияти якунига етаётганини маълум қилди ва масъулиятли вазифани амалга оширишда унга кўмак берган барча хайрихоҳ инсонларга миннатдорлик изҳор қилди.\nЭслатиб ўтамиз, 14 июль – Бастилия олинган кун Франциянинг энг асосий байрами саналади. Французлар мазкур санани ватанпарварлик, ҳурлик ва якдиллик куни сифатида алоҳида қадрлайди. Анъанага кўра, миллий байрам муносабати билан пойтахт Парижда мамлакат раҳбари бошчилигида тантанали ҳарбий парад ўтказилади.\nЎзбекистон Франция элчи


Шукур Холмирзаев (1940-2005) | Страница 5 из 8 | www.ziyouz.uz\nБош саҳифа Ўзбек насри онлайн антологияси Шукур Холмирзаев (1940-2005) (5)\nКишида шундай ҳолат пайдо бўлади: атрофингдаги нарсалар сени қаноатлантирмай қўяди, баридан зериккандай ҳис қиласан ўзингни; ишингдан ҳам, уйингдан ҳам, шаҳрингдан ҳам, ҳаттоки, сени уйингга элтадиган асфальт йўлингу сен қатнайдиган транспорт воситаларидан ҳам кўнглинг совиб кетади. Бунга арзимас бир нарса ҳам давоми…\n— Ариқ лабида қўлини юваётган Иқлима шарт ўгирилиб, ерга муштлади:— Йўқ, нимага шу манжалақини олиб борасиз?Мен айтдим-ку, худо хайрингизни берсин, бошқа ўйинчи билан боринг деб. Лекин нимага ўчакишгандай яна шу билан борасиз? А?..— У… — сўридан оёғини осилтириб ўтирган Ҳафиз давоми…\nРайком секретари Алпомиш ака укаси Бердиёрни имлаб, чинор остига ўтирди. Олисдан югуриб келган чойхоначи йигитга:— Битта чой… Кейин бизга халақит берманг! — деди.— Хўп бўлади, райкум бобо! — чойхоначи қайтиб кетди. Кабобпазнинг олдига бориб, шивирлай бошлади. Мактаб томондан бўлим бошлиғи давоми…\nЎшанда саккиз ёшларда эдим. Иккинчи синфда ўқиётган бўлсам ҳам зеҳним ўткир эканми, саводим чиқиб қолган, яъни отам айтиб турса, мен фактурасини ёзиб борардим. Отам район матлубот жамиятида магазинчими, бир нима бўлиб ишлар эди. У киши шундай катта ишда турсалар ҳам, давоми…\n(Дўстимнинг ўғлига айтганлари) Ўшанда етти ёшларда эдим. Тоғда яшардик. Отам чўпон, онам сут соғувчи. Битта синглим ҳам бор. Ўтовимиз Зовбошидан беш-олти чақирим наридаги кунгай бетда эди. Биз бу ерга ёзнинг бошларида чиқиб келардик: кўчларимиз аравага ортилган, онам, синглим ва мен давоми…\nОдамларни фақат тирикчилик учун ҳаракат қилади, деб ўйлайдиган кишилар уларнинг тирикчилик ғамидан юксакроқ ташвишлари ҳам борлигини тушунмайдилар. Ё бунинг акси: ўша юксакроқ ташвишдаги одамлар фақат тирикчилик ғамида юрганларга қандайдир паст назар билан қарайдилар.Совхоз директорининг кабинетига мактаб табииёт ўқитувчиси Эҳсон Эътиборов давоми…\nЖўра уйғониб кетиб, бошидан оқ чойшабни юлқиб олди. Овоз келган томонга қаради. Онаси Рухсат опа ўчоқ бошига энгашганича ўғли томонга ачиниб қараб турар, қўлида самоварнинг малла карнайи бор эди.— Ухла, ухла, — деб пичирлади у.Жўра чалқанча бўлиб, устига эгилиб турган давоми…\nЗиёрат билан Теша овга чиққанларида сафларига яна бир ҳамроҳ қўшиларди. Бу — Олапар деган ит эди. Зиёратларнинг ити. Кўп ювош, одамга тез эликувчи, келган меҳмонга бир ириллаб, кейин уни кўчагача кузатиб қўйгувчи эди. Уни ҳамма таниш-билишлар мақтар, ўзларининг ҳам шундай давоми…\nУкам Хайруллага— Ҳабилла ака, армияга кетасизми? — деб сўради кир-чир панжаларини тупроққа тираб ўтирган кичкина Инъом.Соябони узун шапкасини орқага суриб, устарада қирилган бошини кафти билан силаб ўтирган Ҳабибулла ер остидан унга қараб:— Бурнингни арт, лой бўлиб кетибди, — деди.Ҳабибулла жилмайди. давоми…\nИслом туғилган уй эски, вассалари қорайиб кетган, битта кенг деразаси эллик қадам наридаги қишлоқнинг дарахтларга бурканган томонига очилар эди. Уйнинг устида Бойсунтоғнинг мусаффо осмони осилиб турар, унинг орқа томонида тўлқинсимон сарғиш адирлар тоғ тарафга эмгаклаб кетган, адирлар ортида эса чағир давоми…


Oldingi maqola ВИЛОЯТ КАРАТЭЧИЛАРИ – ҲОКИМ КУБОГИ СОҲИБИ\nKeyingi maqola ЁШ КАРТИНГЧИЛАР БЕЛЛАШДИ\nҚарши шаҳрида “Умид ниҳоллари” спорт мусобақаларининг вилоят босқичи ғолиб ва совриндорларини тақдирлаш маросими бўлиб ўтди.\n2017 йилнинг сентябрь ойида старт берилган мусобақанинг саралаш ва вилоят босқичида 462 минг 296 нафар (шундан 171 минг 974 нафари қизлар) ўқувчи-ёшлар спортнинг 21 та тури бўйича баҳс олиб борди. Бу вилоятдаги жами ўқувчиларнинг 85 фоиздан ортиғи мусобақанинг турли босқичларида иштирок этганини англатади.\nЭнг муҳими, ўтказилган баҳслар давомида минглаб болаларнинг қалбида спортга ҳавас уйғонди, мунтазам машғулотларга қатнаб, янада юқори натижаларни забт этиш мақсади пайдо бўлди. Зеро, бунинг учун бизда барча шарт-шароитлар бор.\n- “Умид ниҳоллари” ҳозирда жаҳон ареналарида ўзини кўрсатаётган кўплаб спортчиларимиз учун катта мусобақалар сари пиллапоя вазифасини ўтаган, - дейди сузиш бўйича Косон туман терма жамоаси мураббийи Шерқўзи Умиров. – Бу галги иштирокчилар ичидан ҳам келгусида кўплаб номдор спортчилар етишиб чиқишига ишонаман. Ёшларимиздаги маҳорат, қатъият, курашчанлик бунга ишонч уйғотмоқда.\nМусобақада умумжамоа ҳисобида Косон тумани вакиллари ғолиб бўлди. Уларга Президент совғаси – “Damas” автомашинаси топширилди. Иккинчи ва учинчи ўринга сазовор бўлган Шаҳрисабз ҳамда Чироқчи туманлари жамоалари кубок, диплом ва қимматбаҳо совғалар билан тақдирланди.\nТадбирда вилоят ҳокими Зафар Рўзиев сўзга чиқди.


Кеча, 6 август куни Халқ таълими вазирлиги, Республика таълим маркази ва ЮНИСЕФ ҳамкорлигида умумий ўрта таълим сифатини ошириш масалаларига бағишланган халқаро онлайн илмий-амалий конференция ўтказилди.\nИлк бор онлайн шаклда ташкил қилинган мазкур конференцияда ўзбекистонлик олимлар ва илғор ўқитувчилардан ташқари таълим соҳасидаги халқаро экспертлар ҳам ўз тақдимот ва маърузалари билан иштирок этди.\nТадбир давомида дарсликлар ва адабиётлар сифатини ошириш, мактаб ўқувчилари учун муқобил ўқув дастурларини ишлаб чиқиш ва дарслар таркиби ҳамда соатлари масаласи муҳокама қилинди. Шунингдек, халқаро экспертлар томонидан Ўзбекистонда умумий ўрта таълим сифатини ошириш бўйича кўплаб тавсиялар берилди, дея хабар бермоқда Kun.uz мухбири.\nЭнди Смарт, Таълим ва дарсликлар нашр этиш бўйича халқаро консультант:\n— Марказлаштирилган таълим тизимида ўқув режаси, педагогика ва баҳолашнинг олтин учбурчаги марказида дарсликлар жойлашган.\nОдатда, яхши дарсликлар умумий ва фанга хос ташкилий ва педагогик тамойилларни акс эттиради. Аммо кўпгина дарсликларда педагогика элементлари учрамайди: улар аслида «ўзини ўзи ўқитиш» дарсликлари сифатида яратилган.\nЯна бир тавсия: ҳар қандай дарсликнинг тузилмаси ўқув дастури доирасидаги кетма-кетлик билан бир хил бўлиши шарт эмас. Кўпчилик мана шу тартиб билан ўқувчиларни зериктириб қўяди.\nДипа Шанкар, ЮНИСЕФнинг Ўзбекистондаги ваколатхонаси таълим бўлими раҳбари:\n— Глобал далиллар шуни кўрсатадики, таълим тизимидаги чуқур ислоҳотлар кўп вақт талаб этади, бироқ улар ёшларнинг билим ва кўникмаларини ошириш орқали мамлакатнинг инсон капиталини ривожлантиришга узоқ муддатли таъсир кўрсатади.\nБугунги дунё болалари ва ўсмирлари қуйидаги кўникмаларга эга бўлиши жуда муҳим, деб ҳисоблайман.\nРақамли кўникмалар: Бу жиҳат болалар ва ўсмирлар учун «рақамли саводхонликка эга» бўлиш, технологиялардан фойдаланиш ва уларни тушунишга ёрдам беради. Шунингдек, бу кўникма маълумот қидириш ва бошқариш, алоқа ва ҳамкорлик қилиш, маълумот яратиш ва уни улашиш, билимларни шакллантириш ва муаммоларни хавфсиз, танқидий ва ахлоқий жиҳатдан ҳал қилишга имконият беради.\nПухта кўникмалар: Болалар ва ўсмирларга саводхонлик ва ҳисоблаш маҳорати жуда зарур бўлиб, бу келгусида уларга ўқиш, самарали меҳнат ва фуқаролик фаоллиги учун асосдир.\nТехник ва касбий кўникмалар: бу ишга оид кўникмалар эса, масалан, дурадгорлик, дастурлаш, бухгалтерия ёки муҳандислик каби ёки бир нечта касблар билан боғлиқ бўлиши мумкин.\nУниверсал қобилиятлар эса ёшларга чаққон, мослашувчан ўқувчи ва фуқаро бўлишларига ёрдам беради.\nУниверсал кўникмалар инсонга келгусида муаммоларни ҳал қилиш, жамоавийлик, музокаралар қилиш, ўзини ўзи бошқариш, хайрихоҳлик ва мулоқот қобилиятларини шакллантиради. Биз болаларда мана шу жиҳатларни кўпроқ шакллантиришимиз керак.\nЖон Тулли, халқ таълими вазири маслаҳатчиси, халқаро эксперт:\n— Таълим сифатини ошириш учун қуйидаги учта жиҳатга эътибор қаратиш керак:\nБиринчидан, сифатли дарс жадвали. Яхши дарс жадвали яхши таълим бера олишга асос бўлади.\nИккинчидан, ўқитувчиларнинг малакаси ва уларнинг дарс ўтишга бўлган хоҳишининг юқори экани. Инсонларга уларнинг малакаси билан баҳо беришга ўрганиб қолганмиз. Шунинг билан бирга, ўқитувчиларда ўз фаолияти давомида янги-янги нарсаларни ўрганишга ва янги гуруҳ болаларига дарс ўтишга бўлган хоҳиш ҳам юқори бўлиши керак. Бутун мамлакат ўқитувчиларининг сифатли ва сифатсиз таълим ҳақидаги қарашлари ҳам бир хил бўлиши керак.\nУчинчидан, ота-оналар болаларини таълим олишга кучли рағбатлантириши керак.\nМетю Голди-Скот, таълим соҳасида халқаро эксперт:\n— Мен Ўзбекистонда янги миллий ўқув дастурини ишлаб чиқиш бўйича ўзбекистонлик мутахассислардан иборат жуда катта жамоа билан ишлаяпман. Биз ҳозир халқаро тажрибада кузатилган самарали ва самарасиз педагогик амалиётларни ўрганиб чиқяпмиз.\nСамарали ўқув тизимининг энг муҳим жиҳатларидан бири баҳолаш ҳисобланади. Биз шу тизимни тубдан ишланган ва такомиллашган тизимини ишлаб чиқяпмиз. Аввалдан бир сирни очишим мумкин, биз таклиф қилаётган баҳолаш тизими ҳозиргидан кўра катта фарқ қилади.\nМария Торо-Троконис, педагогика фанлари доктори, онлайн таълим соҳасида стратег:\nЎзбекистоннинг ЮНИСЕФ билан яқин ҳамкорликда ишлаётгани бу таълим тизимида янги даврни бошлаб бермоқда. Мен шу тизимга ҳиссамни қўшаётганимдан жуда хурсандман.\nМардон Юсупов, Англиядаги Кэдбери коллежи математика ўқитувчиси, Британия педагогик кенгаши аъзоси:\n— Англияда таълим сифатини таъминлашнинг энг асосий омили, фикримча, умумдавлат расмий имтиҳонларидир. Барча мактаблар, коллежларда битирувчилардан расмий имтиҳонлар олинади ва бу имтиҳонларни мактаб ё коллеж ўқитувчилари эмас, балки имтиҳон олувчи алоҳида ташкилотлар томонидан олинади. Коллеж ва мактаблар бу жараёнга умуман аралашмайди.\nАйнан шу мустақил ташкилотлар олган имтиҳонлар натижаларига қараб боланинг ҳаққоний билимига, ўқитувчиларга, мактаб ва коллежларга баҳо берилади.\nШуҳрат Сатторов, Республика таълим маркази раҳбари:\n— Халқаро экспертлар билдирган фикрларга асосланадиган бўлсак, Ўзбекистондаги умумий ўрта таълимдаги энг катта камчилик дарсликларда ва унга ёндашувда кузатилмоқда. Яъни методология хато ишламоқда. Дарсликларимиз матнларга, фактларга ва далилларга асосланиб қолган. Улар ўқувчиларда амалий кўникмаларни шакллантиришга эмас, маълумотларни ёдлаб қолишга қаратилмаган. Табиийки, ўқувчилар ҳам бунга мослашиб қолган. Уларда малака шаклланмаяпти.\nЭкспертлар бугун таълим тизимимизнинг саҳнасида асосий қаҳрамон ўқитувчилар бўлиб қолаётганини айтишмоқда. Яъни фақат ўқитувчи гапиряпти. 11 йил фақат ўқитувчини тинглаган болада эса кўникма шаклланмаяпти. У эртага мустақил ҳаётга чиққандан кейин ҳам кимнидир тинглашга эҳтиёж сезади. Унда мустақил фикр билдириш кўникмаси шаклланмаяпти.\nБиз айнан мана шу жиҳатларни ўзгартириш, тизимни янгилаш устида ишлаяпмиз.\nУмумий ўрта таълим тизимини ривожлантириш масалаларига бағишлаган биринчи онлайн конференция якунида Миллий ўқув дастури доирасида мактабларда ўтиладиган фанлар тизимини қайта кўриб чиқиш, келгусида ҳам фанлар ва мавзулар кесимида конференциялар ўтказиш, таълим маркази қошида халқаро экспертлардан иборат жамоатчилик кенгаши тузиш каби масалалар юзасидан келишиб олинди.


Бугун 25 февраль, 2020 йил, сешанба\nРус миллатига мансуб бўлганлар иймонга келса, аксари холис мўмин бўлишини ҳар доим билганман.\nКеча кичик қизимни тишини олдиргани стоматологияга олиб борган эдим. Одам жуда кўп , ҳамма хоналарда ўнлаб кишилар навбатда экан. Бир хонага навбат рақами олдим. Кутсам аср қазо бўлиши аниқ эди. Шаввозлик қилиб навбатсиз ўтиб кетай десам ўтиб кетар эдим-ку , аммо чакагимдаги соқол ва қизимни ўраган рўмоли бизни мусулмон эканимизни билдириб тургани учун, навбатда турганларда муқаддас динимиз шаънига салбий қараш уйғотмаслик учун кутиб ўтиришни афзал билдим.\nАммо кейин қарасам бу фикрдан кўра намозни қазо қилмаслик фикри ғолиб келди. Қалби моғор босган одам барибир тирноқдан кир излайди деб ижтиход қилиб, бирровга кириб шифокордан маслаҳат сўрашга қарор қилдим .\nЯхшиям кирибман . Мени нотўғри хонага навбатга йўллаб қўйишган экан. Ана тиббиёт сизга! Турсангиз, тураверасиз экан. Хуллас, бошқа хонага бориб жарроҳ хонасига янги навбат олдик.\nНавбатимиз келиб кирсак, шифокор ёши катта бир рус миллатига мансуб киши экан. Қизим ўриндиққа ўрнашиб ўтирди. Жарроҳ оғриқ қолдирувчи укол қоришмасини тайёрлай бошлади. Шунда қизим, рўмолим халақит берса керак деб энди ечаётган эди, ҳалиги рус амаки шиддат билан қизимни қўлини ушлаб олиб, "Нет, нет, это харам, харам, снимать не надо" деса бўладими?! Мен "Машааллаҳ , вы мусульманин, да?" десам , "А как же , я же с детство живу среди мусулман, я родился здесь в Ташкенте" дейди. Менимча, бошқаси бўлганда фарқига бормаган бўларди деб ўйлаб қолдим.\nАсрга уйга етиб келдик. Уйдан чиқаётганда: "Бисмиллаҳи таваккалта алаллоҳи, ла ҳавла вала қуввата, илла биллаҳ" деб айтишни канда қилмаймиз.\nКиритилди: 17:37 13.01.2020. Ўқилди: 12341 марта. Фикрлар сони: 0 та.


«Ўзтрансгаз»нинг ёлғон баёноти. Байрам кунлари газ босими пасайиши ҳақида соҳа ташкилотлари расман огоҳлантирилган бўлиб чиқди\n16:31 / 23.03.2022\nБайрам кунлари водий вилоятларида газ босими пасайиши мумкинлиги ҳақида хабарлар тарқалганди. «Ўзтрансгаз» АЖ буни рад этди. Аммо Kun.uz’га келиб тушган ҳужжатдан «Ўзтрансгаз» ёлғон баёнот бергани маълум бўлди.\nТабиий газни аҳоли ва мижозларга сотувчи операторларга етказиб берувчи ширкат –«Ўзтрансгаз» байрам кунлари аҳолига газ таъминоти бўйича чекловлар киритилганини рад этган эди. Бу ҳақда Kun.uz’да ҳам хабар берилганди.\n«Ўзтрансгаз»нинг газ босимида ҳеч қандай чекловлар қўйилмагани ҳақидаги хабаридан сўнг Kun.uz’нинг «Ҳудудгазтаъминот» ҳудудий филиалларидан биридаги манбаси мазкур хабарни инкор қилувчи ҳужжатни юборди.\nУнда «Ўзтрансгаз» АЖ томонидан 17 март куни Энергетика вазирлиги, «Ҳудудгазтаъминот», «Иссиқлик станциялари», «Ўзкимёсаноат» жамиятлари ва «Ўзсаноатқурилишматериллари» уюшмаси ҳавонинг совиши оқибатида газ босими пасайишидан огоҳлантирилган.\nРус тилидаги факсограммада «Ўзбекистон ҳудудида ҳавонинг совиши кутилаётгани, табиий газ қазиб олувчи ташкилотларда ва табиий газ импорти билан боғлиқ дефицит юзага келиши ва бунинг оқибатида Тошкент ва Фарғона водийси ҳудудларига борувчи тизимдаги қувурларда табиий газ босими пасаяди», дейилади (таржима таҳририятники).\n«Ҳудудгазтаъминот» вакиллари аҳолига табиий газ етказиб беришдаги муаммолар марказий қувурларда газ босими пасайиб кетгани учун юзага келганини тасдиқлади.\nKun.uz’га водий вилоятларидан келиб тушаётган мурожаатларда айни кунларда газ босими кескин пасайиб кетгани, айрим ҳудудларда умуман газ йўқлиги айтилмоқда.\n“Ўзтрансгаз” ва МЭТ кўраётган триллионлаб зарар: масъуллар изоҳ берди


«Юксалиш» умуммиллий ҳаракати рус тилига расмий тил мақомини бериш ҳақидаги мунозаралар бўйича баёнот билан чиқди\n"Юксалиш" умуммиллий ҳаракати матбуот хизмати сўнгги пайтларда ижтимоий тармоқларда рус тилига Ўзбекистонда расмий тил мақомини бериш ҳақидаги мунозаралар юзасидан баёнот билан чиқди.\nШунингдек, иш юритиш ва кундалик фойдаланишда тилларни танлаш ва ишлатиш билан боғлиқ муаммолар мавжуд эмас. “Давлат тили тўғрисида”ги Қонунга биноан корхоналарда иш юритиш ва бошқа ҳужжатлар, нотариал ҳаракатлар давлат тилида амалга оширилади, зарур ҳолларда рус тилида ёки бошқа тилларда амалга оширилиши ҳам мумкин. Ўзбекистон Республикаси ҳудудида яшовчи шахсларга давлат ташкилотлари ва муассасаларига, жамоат бирлашмаларига аризалар, таклифлар, шикоятлар билан давлат тилида ва бошқа тилларда мурожаат қилиш ҳуқуқи таъминланади.\nДавлат тили ҳамда замонавий Ўзбекистон ҳудудида кенг тарқалган ва унинг ҳуқуқий мақомига ўзгартиришлар киритилган рус тили билан бир қаторда ҳудудларда бошқа тиллардан ҳам фойдаланиб келинади. Мисол учун, Қорақалпоғистон Республикасида қорақалпоқ тили ҳам расмий тил ҳисобланади. Фарғона вилоятининг Сўх туманида эса аҳолининг аксар қисми этник тожиклар бўлиб, у ерда тожик тилида таълим олиб борилувчи 24 та мактаб, 2 та лицей ва 2 та касб-ҳунар коллежи мавжуд. Сурхондарё, Самарқанд, Бухоро, Наманган ва бошқа ҳудудларда тожик тилидаги ОАВ, мактаблар, лицейлар, касб-ҳунар коллежлари ва олий таълим муассасаларининг бўлимлари фаолият кўрсатмоқда. Тошкент ва Навоий вилоятларида, шунингдек, Қорақалпоғистон Республикасида қозоқ тилида ўқитиладиган мактаблар ва олий таълим муассасаларининг бўлимлари мавжуд. Хоразм вилояти ва Қорақалпоғистон Республикасида туркман тилида таълим берилувчи мактаблар фаолият кўрсатмоқда.\n“Юксалиш” умуммиллий ҳаракати маълум бир тилга Ўзбекистон ҳудудида махсус мақом берилишини мақсадга мувофиқ деб ҳисобламайди, дейилади ҳаракат баёнотида.\n“Четдан кириб келаётган ҳар қандай хорижий тил таъсири она тили ва миллий маданиятга таҳдид солиши мумкин. Мисол учун, Швецияда инглиз тилидан фаол фойдаланиш натижасида турли соҳа фаолиятида швед тилидан фойдаланилмай қўйилди. Швед тили давлат тили сифатида йўқолиб бормоқда. Мустамлакачилик тарихига эга бўлган кўплаб мамлакатларда эски мустамлака тиллари ижтимоий ҳаёт тили ҳисобланади, она тили эса фақатгина уйда фойдаланиш ва норасмий кундалик алоқада қўлланилади”, - дейилади маълумотда.\nБошқа тилларни билмасликни етарлича баҳоламаслик зарарли ва прогрессив ривожланиш жараёнини секинлашишига хизмат қилади. Шу билан бирга, бугунги кунда замонавий ўзбек тили, шу жумладан адабий тил қандай ўзгараётганига гувоҳ бўляпмиз. Ўзбек тилига чет эллик сўзларнинг кириб келиши, келиб чиқиши ва шаклланиши чуқур илдизга эга ўзбек тилининг тарихий аҳамияти йўқолиб бораётганини кўриш мумкин.\nДавлатлар олдига йўналишлар ва замонавий глобал жараёнларга қўшилиш вазифасини қўяётган минтақалашув ва глобаллашув даврида анъанавий қадриятлар ҳамда миллий ва маданий ўзига хосликни сақлаб қолиш каби муҳим жиҳатларнинг жамланмаси инсоният ривожининг асосий омили ҳисобланади, дея якунланган ҳаракат баёноти.


Санжай учинчи бор уйланаётганини айтиб, бўлажак рафиқасини кўрсатди — видео - ShouBiz.uz\nЯнгиликлар 20:34 | 16.5.22\nСанжай учинчи бор уйланаётганини айтиб, бўлажак рафиқасини кўрсатди — видео\nАввалроқ хонанда хотини билан ажрашгани ҳақидаги саволга жавоб берганди\nХонанда Санжай Instagram саҳифасида учинчи бор уйланаётганини маълум қилди.\nСанжай ўз саҳифасида кузатувчилари билан савол-жавоб ўтказди шунда унга обуначиларидан бири севгилиси билан тўйи қачон экани ҳақида савол берган. Хонанда бунга рус аёлга, албатта, уйланишини айтиб, тўйи тез кунда эканини таъкидлаган.\nХонанда Instagram саҳифасига Дарья исмли рус қизнинг суратларини жойлаган. Унинг мухлислари бу қизни Санжайни севгилиси деб ўйлаган.\nШунингдек, хонандага бўйдоқлиги ҳақида ҳам савол берилган. Санжай ҳозирча бўйдоқлигини айтиб, август ойида тўйи эканини таъкидлаган. У тўйдан сўнг хотини билан Россияга кетади.\n«Ҳозирча бўйдоқман. Худо хоҳласа август ойида уйланаман. Хотиним биилан бирга Россияга кетаман», — дейди у.\nАввалроқ Санжай хотини билан ажрашгани ҳақидаги саволга жавоб берганди. Санжай турмуш ўртоғи билан ярашиб олганини айтди. Шунингдек, хонанда «Севимли аёлингиз борми?» деган саволга «Севгисиз яшаб бўлмайди», деб жавоб берди.\n«Йўқ бирлашдик. Муҳаббатсиз яшаб бўлмайди», — дейди хонанда.\nШунингдек, Санжай YouTube’даги «Biz bilmagandik» лойиҳасига берган интервьюсида исталган оилада уруш бўлишини таъкидлади. Xонанданинг сўзларига кўра, интернетда шахсий ҳаёти ҳақида нотўғри маълумотлар тарқалган.\n«Оилам ҳақидаги саволга жавоб бермайман. Чунки интернетда жуда кўп бўлар-бўлмас маълумотлар юрибди. Исталган оилада уруш бор. Биз эртага ярашиб кетсак, интернет тўла ажрашди деган жой бўладими? Бу ҳақда нима хабар кетгн бўлса ҳаммаси нотўғри», — дейди у.


Озарбайжонда ҳам UzAuto Motors автомобилларини йиғиш йўлга қўйилади - Darakchi\nИҚТИСОДИЁТ 19.09.2021, 23:28\nОзарбайжоннинг Ҳажигабул шаҳрида 17 сентябр куни UzAuto Motors ва СамAвто заводи ишлаб чиқариш линиясининг тантанали очилиш маросими бўлиб ўтди. UzAuto Motors ахборот хизматининг маълум қилишича, Генерал Моторс билан ўзаро келишувга эришилгач, UzAvto Motors Chevrolet автомобилларини Озарбайжонда сотишни бошлаши ҳақида эълон қилди.\nОзарбайжон тарафдан ишлаб чиқариш бўйича ҳамкор сифатида Боку шаҳри яқинида жойлашган Ҳажигабул саноат квартали таркибига кирувчи «Aзермаш СР» иштирок этди. Томонлар ўртасида 2021 йил 21 июлда имзоланган келишув шарофати билан лойиҳани амалга ошириш учун имконият яратилди. 2021 йилнинг апрел ойида Ҳажигабул саноат кварталининг очилиш маросимида Озарбайжон президенти Илҳом Aлиев лойиҳага старт берувчи рамзий тугмани босди.\n«Aзермаш СР» заводида ишлаб чиқариш линиясининг тантанали ишга туширилишида Ўзбекистон бош вазири молия-иқтисодиёт ва камбағалликни қисқартириш масалалари бўйича ўринбосари Жамшид Қўчқоров онлайн тарзда тантанали нутқ сўзлади. Ўзбекистон делегасиясига «Ўзавтосаноат» бошқаруви раиси Шавкат Умрзоқов бошчилик қилди. Озарбайжон тарафдан тадбирда мамлакатнинг иқтисодиёт вазири Микойил Жабборов иштирок этди.\nКомпания хабарида айтилишича, ҳамкорликнинг дастлабки босқичида «Aзермаш СР»нинг ишлаб чиқариш қувватлари 5000 донагача, СамAвто автобусларини эса йилига 1000 донагача миқдорда ишлаб чиқариш ва сотиш режалаштирилган.\nUzAvto Motorsнинг Озарбайжондаги расмий дистрибютори «Aзермаш СР»га кўра, мазкур моделлардаги нарх, фунционаллик ва сифатнинг манфаатли ва уйғун нисбати уларнинг ўзига хос рақобатбардош афзаллиги бўла олади.


Тушда рўза тутганини кўрса нима бўлади. - Туш таъбири\nТушда рўза тутганини кўрса нима бўлади.\nТушда рўза тутганини кўрса нима бўлади. Тушдаги рўза соғлик ва мўл ризқ, деб таъбир қилинади. Тушида рўза тутганини кўрган кишининг ҳаёти енгиллашади. Динда сабрли бўлади. Билмаган ҳолда рўзасини бузган киши кутилмаганда меросга эга бўлади. Касал киши туши- да рўза тутганини кўрса, шифо топади. Сафарга чоғланган йўловчи тушида рўза тутганини кўрса, сафари бехатар ўтади. Рўзасини бузганини кўрса, сафар асносида кўплаб қийинчиликларга дуч келади.\nТушида рамазон рўзасини тутганини кўрган киши гуноҳ ва азоблардан, машаққатлар ва камбағалликдан, оилавий келишмовчиликлардан қутулади, осойишта яшайди. Тушда қазо рўзасини тутиш тутқунликдан қутулиш, қарздорнинг қарзини узишга ишорадир.\nТушида рўзадор бўлган\nТушида рўзадор бўлган ҳолда овқат ейиш беморнинг шифо топиши демакдир.\nТушда сабзавот кўриш ғам-андуҳ, деб таъбир қилинади. Пиёз, саримсоқ кўриш айниқса, яхши эмас. Тушида полиздан бир даста сабзавот тўпланганини кўрган киши ёмонликлардан, ёмонлик келиши мумкин бўлган нарсалардан тийилиши лозим. Тушда пишган сабзавот кўриш яхшиликка йўйилади.\nТушда радио кўриш яқинлари ёки унутилган кишисидан хабар олиш деб таъбир қилинади. Тушида радиодан қўшиқ тинглаганини кўрган киши изтиробли хабар олади. Ра- диони кавлаштириб, қидирган каналини топа олмаганни кўрган киши ишида қарорсиз бўлади. Хорижий радиостанцияни тинглагани, у тилни билмагани ҳолда тушунганини кўрган киши ўша юртга боради. Радионинг ишламаганини кўрган киши атрофдагилар билан алоқасини узади.\nТушда рассом кўриш илмга, фалсафага, шеърга, нотиқликка ишорадир. Тушда рассом кўриш итоат, мутафаккир кишини кўриш, деб ҳам таъбир қилинади. Рассом амалдор, баъзан муҳандис кишига ишора бўлади.\nТушда эмизиш нимани билдиради. Туш таъбири 2018.\nTushda ro`za tutganini ko`rsa nima bo`ladi.


Қозоғистонга янги ҳукумат ва янги мухолифат зарур – mulkdor.com\nҚозоғистонга янги ҳукумат ва янги мухолифат зарур\nJune 10 2019, 06:06 СиёсатЯнгиликларҚозоғистон\nҚозоғистон президентлигига ўз номзодини қўйган муҳолифатдаги сиёсатчи Амиржан Косанов Қозоғистонга янги ҳукумат ва янги мухолифат зарур эканлигини таъкидлади:\n– Қозоғистонга янги ҳукумат ва янги мухолифат зарур. Улар мулоқот қуриш учун бир қурсига ўтириши керак. Ўша мулоқот орқали биз янги Қозоғистонга асос солиб, адолатли, ростгўй Қозоғистонни ярата оламиз.\nЖонли эфирда халқа мурожат қилаётган, Амиржан Косанов бирлашган муҳолифатнинг номидан сайловда иштирок этмагани сабабли енгилганини айтиб, шунингдек қозоқ ҳукуматининг алмашишида халқнинг фикрини ҳам ёдга олиб юриши аниқ бўлганини қўшимча қилди.\nҚозоғистон Марказий сайлов комиссиясининг маълумотига қараганда президентлик сайловига овоз бериш ҳуқуқига эга бўлган қозоғистонликларнинг 77,4 фоизи қатнашган. Экзит-полнинг натижаларида мамлакатнинг ҳозирги президенти Касим-Жомарт Токаев сайловчиларнинг 70 фоиз овозини олганини кўрсатди.\nЯна бир фожеа рўй берди. Яна бир ҳалокат ўзбекистонликларнинг руҳиятини сўндирди, кайфиятини талатум, кўнглини хонавайрон қилди. Яна бир даҳшатли хабар узоқ-узоқларда рўзғор ...\nБирдамлик ...January 18 2018, 06:01\nЭркин матбуот, эркин фикр яшайдиган жойда давлат ...\nСинган кўзгу... Кимнингдир турткиси билан уйғониш чин маънода уйғоқликми? Ҳақ олинса, кўнгил тўлади! Берилган ҳақ билан мақтаниш ожизликдир! Ўзинг уйғонсайдинг, ўзинг ...\nЖамиятMay 7 2019, 04:05